PUNB tawar skim pembiayaan baharu untuk individu diberhentikan kerja

KUALA LUMPUR, 25 Ramadan 1442H, Jumaat – Perbadanan Usahawan Nasional Bhd (PUNB) menawarkan pembiayaan antara RM50,000 hingga RM100,000 di bawah Skim Pembiayaan Usahawan Terkesan COVID-19 (SPUR) untuk membantu individu bumiputera menceburi bidang perniagaan.

Pengerusi Tan Sri Noh Omar berkata SPUR terbuka kepada semua individu bumiputera berusia antara 18 tahun hingga 55 tahun yang hilang pekerjaan ekoran penularan pandemik COVID19 dan berhasrat untuk memulakan perniagaan atau telah mempunyai perniagaan yang berdaftar selepas Mac 2020.

Beliau berkata pembiayaan itu boleh digunakan untuk modal kerja dan pembelian peralatan serta mesin bagi operasi perniagaan.

“Kadar keuntungan yang dikenakan kepada usahawan hanya 3.5 peratus setahun berdasarkan kadar baki bulanan dan tempoh pembayaran maksimum sehingga lima tahun enam bulan.

“Penerima inisiatif ini diberikan penangguhan pembayaran selama enam bulan secara automatik dari tarikh pengeluaran dana,” katanya dalam satu kenyataan hari ini.

Noh berkata individu yang ditawarkan pembiayaan itu berpeluang untuk mengikuti kursus dan latihan bagi meningkatkan kemahiran dan pengetahuan keusahawanan dalam bidang pengurusan kewangan, pemasaran, tadbir urus korporat serta pengurusan am.

Mereka juga berpeluang untuk menyewa premis perniagaan milik PUNB dengan kadar sewa yang kompetitif, katanya sambil menambah Ibra’ (rebat) sehingga 50 peratus daripada jumlah pembiayaan akan diberikan kepada pembayar pembiayaan yang baik.

Permohonan SPUR boleh dibuat secara dalam talian bermula hari ini, menerusi pautan di laman portal www.punb.com.my dan keputusan permohonan akan dimaklumkan kepada pemohon yang berjaya dalam jangka masa 20 hari waktu bekerja selepas pembentangan racangan perniagaan dinilai oleh juri penilai. – Bernama


Aya Sofia tangisi genosid Islam Bosnia di Srebrenica 11 Julai 1995

KELMARIN (11 Julai 2020), seluruh umat Islam khususnya di Turki meraikan hari kemenangan di mana Masjid (Cami’) Aya Sofia yang asalnya merupakan sebuah masjid dan kemudiannya ditukar menjadi sebuah muzium kini kembali melaungkan azan di angkasa.

11 Julai 2020 juga adalah ulang tahun ke-25 tragedi pembunuhan beramai-ramai umat Islam Bosnia di Srebrenica. (Masakr u Srebrenici; Genocid u Srebrenici).

Lebih 1,000 orang mangsa kekejaman tentera Serbia masih lagi belum dikenalpasti lagi semuanya hingga ke hari ini.

Beberapa maklumat tentang jenayah Serbia:

Pemerkosaan terhadap 30,000 orang wanita Islam oleh tentera Serbia. Ada yang sebut sehingga 60,000 orang.

Antara bulan April 1992 hingga Disember 1995, hampir 100,000 umat Islam Bosnia dibunuh.

Tentera ‘pengaman’ dari Belanda tidak berbuat apa-apa dan membiarkan umat Islam dibunuh secara beramai-ramai oleh tentera Serbia. Kebanyakan penduduk Srebrenica melarikan diri ke perkarangan pejabat Bangsa-Bangsa Bersatu (PBB) dengan harapan ‘pengaman-pengaman’ Belanda akan mempertahankan mereka, tetapi sebaliknya yang berlaku.

Pertubuhan Bangsa-Bangsa Bersatu khususnya tentera-tentera Belanda juga ‘bersubahat’ secara tidak langsung.

Satu persamaan di kebanyakan negara yang memangsakan umat Islam di negara masing-masing ialah mereka tidak pernah menghormati resolusi demi resolusi dari Bangsa-Bangsa Bersatu, meremehkan masyarakat antarabangsa, tidak rasa bersalah, angkuh, kejam dan enggan mengaku atau bertanggungjawab dan mendiskrimisasi umat Islam.

Serbia (rakyat Bosnia)
India (rakyat Kashmir)
China (rakyat Turkistan Timur)
Myanmar (rakyat Rakhine)
Israel (rakyat Palestin)

Semua negara di atas adalah penjenayah-penjenayah perang yang sehingga ke hari ini tidak dihukum oleh sebarang institusi pengadilan antarabangsa.

Di saat umat Islam di seluruh dunia meraikan keputusan Mahkamah Turki mengembalikan status Aya Sofia sebagai sebuah masjid, kita tidak boleh melupakan langsung sejarah penderitaan umat Islam lain yang telah, sedang dan akan tetap berlaku di pelbagai negara dan wilayah.

Mereka adalah saudara kita dari segi pertalian akidah sebagai seorang muslim.

Kita tidak boleh mengabaikan tanggungjawab kita untuk membantu mereka.

Mereka berhak mengadu kepada Allah Ta’ala di atas kewajipan terbesar kita dan bagaimana kita telah mencuaikan perlaksanaan tanggungjawab tersebut.

Kita juga tidak perlu kepada sebarang resolusi PBB untuk bertingkah laku sebagai seorang muslim.

Apakah kita sudah bersiapsiaga?

Rujukan lanjut:

Berita tentang pembunuhan beramai-ramai Srebrenica:

Pengerusi Ikatan Peguam-Peguam Muslim Malaysia (iPeguam)
Mohd Luttfi Abd Khalid


Pelajar Sekolah Agama, SJKC dan SJKT kini boleh mohon MRSM

KUALA NERANG, 27 Muharram 1443H, Ahad Kerajaan bersetuju mengekalkan dasar pengambilan pelajar ke Maktab Rendah Sains Mara (MRSM) tanpa mengambil kira aliran sekolah selari dengan konsep ‘Keluarga Malaysia’ yang dibawa Perdana Menteri Datuk Seri Ismail Sabri Yaakob.

Menteri Pembangunan Luar Bandar, Datuk Seri Mahdzir Khalid berkata, semua pelajar berhak mendapat peluang menyambung pelajaran di MRSM sekali gus cadangan perubahan dasar berkaitan perkara itu yang diumumkan sebelum ini tidak diguna pakai.

“MRSM industri pendidikan yang dah lama, jadi saya nak tegaskan hari ni Kementerian Pembangunan Luar Bandar, setelah berbincang dengan pegawai dan kepimpinan di MARA (Majlis Amanah Rakyat), kita setuju kembali kepada dasar asal.

“Maksudnya pelajar Sekolah Agama (Bantuan Kerajaan), SJKC (Sekolah Jenis Kebangsaan Cina) dan SJKT (Sekolah Jenis Kebangsaan Tamil) juga boleh memohon (kemasukan ke MRSM),” katanya pada sidang media selepas menyampaikan sumbangan amal Persatuan Wanita Tenaga Nasional Berhad (Pelitawanis TNB) kepada Hospital Kuala Nerang di sini hari ini.

Untuk rekod, beberapa pemimpin pembangkang sebelum ini menyuarakan bantahan terhadap syarat baharu kemasukan ke MRSM yang hanya menerima pelajar Sekolah Menengah Kebangsaan dan Sekolah Kebangsaan.

Laman rasmi MRSM bagi kemasukan 2022 antaranya menyatakan kemasukan bagi pelajar tingkatan satu dan empat dihadkan kepada permohonan calon dari Sekolah Kebangsaan dan Sekolah Menengah Kebangsaan sahaja.

Sebelum ini, syarat kemasukan ke MRSM hanya memerlukan pemohon sebagai warganegara Malaysia yang juga terbuka kepada pelajar yang bersekolah di Semenanjung Malaysia, Sabah dan Sarawak.

Mengulas lanjut, Mahdzir berkata, kelayakan dan pemilihan pelajar pula dibuat berdasarkan Ujian Kecenderungan Kemasukan MRSM (UKKM) yang menguji kecenderungan mata pelajaran Sains, Teknologi, Kejuruteraan dan Matematik (STEM) serta keperibadian pelajar.

Selain itu, beliau berkata, dasar 10 peratus pengambilan pelajar Bukan Bumiputera juga kekal dan tiada sebarang perubahan selaras dengan konsep Keluarga Malaysia.

“MRSM hanya mampu menampung sejumlah 7,500 pelajar tingkatan satu dan 2,000 pelajar tingkatan empat bagi setiap sesi pengambilan tahunan berbanding permohonan yang diterima tahun ini berjumlah 77,834 bagi tingkatan satu dan 24,495 bagi tingkatan empat untuk sesi kemasukan pada tahun 2022,” katanya.

Mahdzir berkata, dasar MARA juga menyasarkan untuk menyediakan kuota 60 peratus kepada pelajar cemerlang dalam kalangan keluarga B40 bagi mengikuti pengajian di MRSM.

Beliau berkata, sistem pendidikan MRSM bertujuan membuka peluang pendidikan menengah bagi melahirkan pelajar Bumiputera yang holistik serta cemerlang dalam bidang akademik, sains, teknologi dan keusahawanan.

“Sistem Pendidikan MRSM juga sedikit berbeza dengan sistem pendidikan lain dari aspek kemampuan kognitif dan sahsiah pelajar.

“MRSM mengumpulkan pelajar cemerlang dan berpotensi tinggi selari dengan ciri-ciri Saintifik, Independen, Kreatif, Amanah dan Patriotik (SIKAP),” katanya.

Untuk rekod, terdapat 55 MRSM di seluruh negara yang mampu menampung 37,198 pelajar.
– Bernama


Pemilik disenarai hitam, Crackhouse ditutup selamanya

BANGI, 19 Muharam 1444H, Rabu – Operasi perniagaan Crackhouse Comedy Club ditamatkan sepenuhnya apabila pemiliknya disenarai hitam seumur hidup daripada mendaftar lesen perniagaan di mana-mana premis sekitar ibu negara.

Timbalan Menteri Wilayah Persekutuan, Datuk Seri Jalaluddin Alias berkata, Jawatankuasa Pelesenan Dewan Bandaraya Kuala Lumpur (DBKL) bersetuju membatalkan lesen perniagaan kelab komedi berkenaan, berkuat kuasa 30 Julai lalu selepas mengadakan mesyuarat .

“DBKL juga mengambil keputusan untuk menyenarai hitam pemilik kelab ini untuk mendaftarkan lesen perniagaan di Kuala Lumpur buat selama-lamanya.

“Ini bermakna pemilik kelab itu tidak boleh mendaftarkan sebarang aktiviti perniagaan di Kuala Lumpur walaupun menggunakan nama dan syarikat berlainan,” katanya.

DBKL pada masa sama, sedang memantau beberapa kelab yang disyaki terbabit dengan aktiviti seumpama itu di sekitar ibu negara.

“Sebarang lesen hiburan yang kita kemuka dan keluarkan kepada setiap premis mesti mengikut peraturan ditetapkan.

“Bagi pihak yang melanggar syarat pelesenan, maka mereka tidak akan terlepas daripada tindakan tegas,” katanya.

Pada 13 Julai lalu, Crackhouse Comedy Club di Taman Tun Dr Ismail (TTDI), yang digantung sementara operasi oleh DBKL pada 10 Julai lalu didapati tidak mempunyai lesen hiburan sejak 2014 hingga 2017.

Malah, pengasas dan pemilik bersama Crackhouse Comedy Club, Rizal Van Geyzel didakwa di Mahkamah Sesyen Kuala Lumpur atas tiga tuduhan memuat naik video di tiga platform media sosialnya yang menyentuh isu sensitiviti perkauman pada 22 Julai lalu.

Kes bermula selepas provokasi seorang pelawak wanita, Siti Amirah atau Amy yang menanggalkan baju dan hijab ketika membuat stand up comedy di kelab berkenaan.

Wanita itu mendakwa dirinya beragama Islam serta sudah menghafal 15 juzuk al-Quran sebelum secara tiba-tiba menanggalkan baju kurung serta tudungnya di premis berkenaan.


Polis nafi dakwaan individu disuntik picagari kosong di PPV BACC

KUALA LUMPUR, 10 Zulhijjah 1442H, Selasa – Polis menafikan dakwaan seorang lelaki mengatakan dirinya disuntik menggunakan picagari kosong ketika mendapatkan suntikan vaksin di Pusat Pemberian Vaksin (PPV) Pusat Konvensyen Bangi Avenue (BACC), di sini, pada Sabtu lepas.

Ketua Polis Daerah Kajang ACP Mohd Zaid Hassan berkata dakwaan berkenaan hanya salah faham dan individu itu telah disuntik dengan vaksin jenis Sinovac.

Beliau berkata siasatan mendapati individu berkenaan telah dihubungi oleh petugas di PPV itu dan diberi penerangan dengan jelas berhubung prosedur pengambilan vaksin dan individu berkenaan berpuas hati dengan penerangan diberikan.

“Tiada laporan polis dibuat oleh penerima vaksin itu atau mana-mana individu berkaitan dakwaan hampir ditipu ketika menerima suntikan vaksin di PPV berkenaan,” katanya dalam satu kenyataan hari ini.

Menurut Mohd Zaid laporan polis hanya dibuat pihak BACC semalam untuk menjelaskan dan menafikan dakwaan individu berkenaan.

Mohd Zaid berkata kes itu disiasat mengikut Seksyen 233 Akta Komunikasi dan Multimedia 1998 dan siasatan mendapati ciapan di ruangan komen Twitter itu dibuat oleh teman wanita penerima vaksin itu yang menyebabkan ia tular dan mendapat pandangan negatif daripada masyarakat.

Beliau turut menasihatkan orang ramai supaya berhati-hati dalam mengeluarkan apa-apa kenyataan ataupun ciapan yang belum dipastikan kebenarannya terutama bagi isu-isu sensitif seperti pemberian vaksin.

Dalam kes berasingan, Ketua Polis Daerah Sentul ACP Beh Eng Lai berkata pihaknya telah memanggil petugas kesihatan dan saksi berkaitan untuk dirakam keterangan berhubung dakwaan individu disuntik dengan picagari kosong di PPV Pusat Pameran dan Perdagangan Antarabangsa Malaysia (MITEC) di sini, Sabtu lepas.

“Pihak kami ada menerima laporan dan petugas atau individu yang terlibat telah dipanggil untuk membantu siasatan,” katanya dihubungi hari ini.

Badan Bertindak Imunisasi COVID-19 (CITF) dalam kenyataan semalam memaklumkan pihaknya sedang menyiasat dakwaan mengenai beberapa individu disuntik dengan picagari kosong di pusat pemberian vaksin (PPV) COVID-19 di Kedah, Kuala Lumpur dan Selangor, yang tular di media sosial baru-baru ini. – Bernama


Dua pemimpin pembangkang Bangladesh, 500 penyokong ditahan polis

DHAKA, 15 Jamadilawal 1444H, Sabtu – Dua pemimpin parti pembangkang Bangladesh ditahan pasukan polis selepas merancang mengadakan perhimpunan jalanan bagi menuntut Perdana Menteri, Sheikh Hasina meletak jawatan.

Perhimpunan berkenaan diadakan sebagai bantahan berikutan kenaikan harga minyak dan kos sara hidup yang meningkat.

Jurucakap media Parti Nasionalis Bangladesh (BNP), Zahiruddin Swapan berkata, Setiausaha BNP, Mirza Fakhrul Islam Alamgir, dan Mirza Abas yang merupakan bekas menteri antara yang ditahan di kediaman mereka kira-kira jam 3 pagi semalam.

Sementara itu, jurucakap Polis Dhaka, Faruq Ahmed berkata, kedua-dua pemimpin pembangkang itu ditahan kerana mencetuskan keganasan selain menghalang tugas penjawat awam.

Terdahulu, BNP menggesa Hasina berundur dan mengadakan pilihan raya umum secepat mungkin.

Situasi berkenaan memaksa pasukan polis melepaskan peluru getah dan gas pemedih mata ke arah ribuan penunjuk perasaan yang terdiri daripada penyokong BNP yang berhimpun sebagai persiapan untuk mengadakan perhimpunan jalanan, hari ini.

Kejadian berkenaan menyebabkan seorang terbunuh manakala puluhan yang lain cedera.

Sementara itu, Zahiruddin mendakwa polis menahan kira-kira 2,000 penyokong BNP bagi menghalang perhimpunan tersebut.

Bagaimanapun, Polis Dhaka menjelaskan hanya 500 aktivis dan penyokong BNP yang ditahan di atas pelbagai pertuduhan termasuk menyerang polis semasa pertempuran berhampiran ibu pejabat parti berkenaan, kelmarin. – Agensi


PN tak beri mandat pada Takiyuddin runding dengan BN

BANGI, 19 Rabiulakhir 1444H, Selasa – Pengerusi Perikatan Nasional (PN), Tan Sri Muhyiddin Yassin menafikan parti itu akan bergabung dengan Barisan Nasional (BN) selepas Pilihan Raya Umum ke-15 (PRU15) seperti yang didakwa Datuk Seri Takiyuddin Hassan semalam.

Terdahulu, Setiausaha Agung PAS itu dilaporkan tidak menolak kemungkinan PN akan membentuk kerajaan dengan BN sekiranya mereka gagal membentuk kerajaan secara bersendirian pada PRU15.

Bagaimanapun, beliau berkata, PN tidak akan sesekali membentuk gabungan bersama Pakatan Harapan (PH) untuk menguasai Putrajaya.

Menurutnya, Presiden PAS, Tan Sri Abdul Hadi Awang ada menyebut sekiranya PAS tidak boleh bergabung sebelum PRU15, maka mungkin selepas PRU15.

Dalam satu kenyataan, Muhyiddin hari ini menegaskan, tujuan PN bertanding dalam PRU15 untuk membentuk kerajaan tanpa perlu bergabung dengan BN atau PH.

“Saya sebagai Pengerusi Perikatan Nasional tidak pernah memberi mandat kepada Datuk Seri Takiyuddin Hassan, Setiausaha Agung PAS untuk berunding dengan Barisan Nasional bagi tujuan membentuk kerajaan selepas PRU15.

“Saya berdoa dengan izin Allah dan sokongan padu rakyat, PN akan memenangi jumlah kerusi yang mencukupi untuk membentuk Kerajaan Persekutuan dan negeri pada PRU15,” katanya.


Tumpas operasi palsu dokumen, Jabatan Imigresen tangkap ‘Rockers’

PUTRAJAYA, 17 Zulkaedah 1442H, Isnin – Jabatan Imigresen Malaysia menumpaskan operasi pemalsuan dokumen dilakukan oleh seorang individu yang telah beroperasi sejak 2016.

Ketua Pengarah Imigresen, Datuk Khairul Dzaimee Daud mengatakan bahawa warga Myanmar berusia 38 tahun itu telah mengumpulkan lebih daripada RM600,000 hasil aktiviti pemalsuan pasport dan visa kerja sehingga mampu menjalani hidup mewah.

“Suspek adalah seorang pakar dalam menghasilkan pasport palsu, i-kad imigrasi, dokumen UNHCR dan bahkan sijil perkahwinan,” kata Khairul.

Beliau berkata, pelanggan lelaki itu kebanyakannya warganegara Myanmar serta Bangladesh, dan dikenakan harga antara RM300 hingga RM1,000 untuk pelekat PLKS (pas permit kerja) bergantung pada kualitinya.

“Dia juga mengenakan bayaran RM500 untuk memalsukan pasport antarabangsa dan juga RM200 untuk mengeluarkan cap imigresen. Dia memperoleh sekitar RM18,000 sebulan dari perniagaan haramnya,” katanya.

Khairul berkata, siasatan awal mendapati suspek beroperasi sendiri dari sebuah kondominium mewah di Bandar Tasik Selatan.

“Dia menggunakan WhatsApp, WeChat dan Telegram untuk berurusan dengan pelanggan,” katanya.

Pasukan dari bahagian Perisikan, Operasi Khas dan Analisa berjaya menangkap lelaki itu di Kuala Lumpur pada hari Sabtu (26 Jun).

Suspek hendak menemui pelanggan berhampiran pusat beli-belah Kota Raya di Jalan Tun Perak ketika dia ditangkap.

Khairul mengatakan lelaki itu berkahwin dengan warganegara Malaysia dan merupakan pemegang sah pas lawatan jangka panjang suami isteri, sambil menambah bahawa suspek dikenali di kalangannya sebagai ‘Rockers’ kerana penampilannya yang berambut panjang.

Beliau berkata, suspek berada dalam tahanan reman 14 hari dan disiasat mengikut Seksyen 55 (D) Akta Imigresen kerana memalsukan dokumen.

Sekiranya dijatuhkan hukuman, lelaki itu boleh dikenakan hukuman penjara lima hingga 10 tahun, denda minimum RM30,000 dan sebatan tidak lebih daripada enam kali.


Gelombang rakyat akan hukum pihak tipu mandat PRU15

BANGI, 23 Zulhijjah 1444H, Rabu – Pilihan Raya Negeri (PRN) Ogos depan bakal menyaksikan ‘gelombang rakyat’ yang turun mengundi untuk menghukum pihak yang menipu mandat mereka ketika Pilihan Raya Umum ke-15 (PRU15) lalu.

Pengerusi Muafakat Nasional (MN), Tan Sri Annuar Musa berkata, PRU15 menyaksikan penipuan terhadap pengundi paling ketara dalam sejarah, apabila tampuk pemerintahan tidak serupa bikin seperti yang dikehendaki rakyat ketika pengundian.

Atas sebab itu, beliau yakin Malaysia akan menyaksikan gelombang rakyat diketuai golongan anak muda yang tidak pernah gentar dengan sogokan, kuasa pemerintah dan tidak mudah dijual beli oleh wang ringgit.

“Pengundi terutama anak muda yang sebelum ini mereka tuduh di sogok dan kononnya tidak berpendidikan tidak matang  tampil dalam gelombang besar yang akan memeranjatkan mereka yang menipu mandat rakyat.

“Sesungguhnya hanya rakyat yang mampu mengajar mereka yang selama ini penuh tipu muslihat untuk berkuasa. Gelombang rakyat adalah real,” katanya dalam hantaran di Facebook, hari ini.

Sebelum ini, Suruhanjaya Pilihan Raya (SPR) menetapkan 12 Ogos sebagai hari pengundi bagi PRN di enam negeri iaitu Selangor, Negeri Sembilan, Pulau Pinang, Kedah, Terengganu dan Kelantan.

Tarikh penamaan calon pula ditetapkan pada 29 Julai, manakala bagi pengundian awal, tarikh ditetapkan ialah pada 8 Ogos.


Rejim haram Israel lancar peluru berpandu ke Syria

BEIRUT, 26 Syaaban 1442H, Khamis – Negara penjajah Israel melancarkan serangan peluru berpandu berhampiran ibu kota Syria, Damsyik dan pinggiran selatannya, awal pagi tadi.

Sekurang-kurangnya empat anggota cedera dalam serangan itu, kata media kerajaan Syria.

Agensi berita negara, SANA, memetik seorang pegawai tentera yang tidak dikenali berkata, pertahanan udara Syria dapat menembak jatuh sebahagian besar peluru berpandu sebelum mencapai sasaran mereka.

Media itu melaporkan, beberapa peluru berpandu dilepaskan oleh pesawat perang Israel yang terbang di kejiranan Lubnan.

Pemantau Hak Asasi Manusia yang berpangkalan di Britain melaporkan bahawa serangan Israel menyasarkan pos kawalan tentera berhampiran Damsyik.

Bagaimanapun pemantau perang pembangkang itu tidak memberikan maklumat lebih lanjut.

Dalam perkembangan sama, Al-Manar TV milik pergerakan Hizbullah di Lubnan berkata, salah satu peluru berpandu pertahanan udara Syria meletup berhampiran sempadan Lubnan-Syria dan didengar di beberapa bahagian selatan Lubnan

Ia kemudian berkata, peluru berpandu itu terhempas berhampiran perkampungan sempadan Lubnan, Houla. – Agensi


Qatar, Turki tambah dana bantu rakyat Afghanistan

DOHA, 1 Jamadilawal 1443H, Isnin – Kesungguhan Qatar dan Turki menyalurkan bantuan kemanusiaan kepada rakyat Afghanistan perlu dicontohi negara-negara lain.

Menteri Luar Turki, Mevlut Cavusoglu berkata, rakyat Afghanistan kini berdepan saat getir dan sangat memerlukan bantuan demi meneruskan kehidupan.

“Tidak kira fahaman politik dan masyarakat antarabangsa digesa untuk menyalurkan bantuan kepada mereka yang ini sedang berdepan krisis kemanusiaan,” katanya di Doha.

Beliau menjelaskan, Turki kini sedang bekerjasama Qatar untuk menyalurkan dana tambahan bagi menyampaikan bantuan.

“Yayasan Maarif Turki sedang meneruskan aktiviti pembelajaran bagi memastikan lebih banyak sekolah di buka kepada rakayat Afghanistan dan 10 daripada di khususkan kepada pelajar perempuan,” katanya.

Persatuan Bulan Sabit Merah Turki dan Qatar kini sedang giat menyampaikan bantuan kepada penduduk di Afghanistan.

Beliau pada masa sama memuji tindakan prihatin Qatar bagi mencapai keamanan di negara bergolak selepas Taliban mengambil alih pentadbiran Ogos lalu dan memastikan lapangan terbang negara dibuka semula di negara berkenaan.

Perkara ini katanya, perlu dirunding dengan Taliban terlebih dahulu sambil menambah kerjasama Turki dan Qatar akan berterusan dalam pelbagai bidang. – Agensi


Warga emas Palestin maut ditembak tentera pengganas Israel

TEBING BARAT, 2 Muharram 1444H, Ahad – Seorang lelaki Palestin berusia 60 tahun, yang disifatkan keluarganya sebagai cacat mental, telah meninggal dunia akibat kecederaan yang diterimanya ekoran serangan tentera Israel beberapa hari lalu.

Agensi berita rasmi Palestin Wafa, semalam mengenal pasti mangsa sebagai Hussein Kawarik dari kampung Awarta yang terletak lapan kilometer (lima batu) dari bandar Nablus di utara Tebing Barat yang diduduki Israel.

Kawarik cedera kesan daripada tembakan langsung yang ditujukan kepadanya oleh tentera Israel yang mengawal pusat pemeriksaan di bandar Hawara berhampiran Nablus pada hari Selasa, lapor Kementerian Kesihatan Palestin.

Tentera Israel mendakwa bahawa tenteranya ‘ternampak seorang suspek menghampiri mereka di pos tentera,’ dan melepaskan tembakan ke arahnya ketika dia terus menghampiri mereka, mengenai lelaki Palestin itu.

Khaled, abang Kawarik, memberitahu WAFA bahawa abangnya meninggal dunia di Pusat Perubatan Rabin di Tel Aviv, tempat dia dimasukkan ke hospital.

Keluarganya berkata Kawarik mengalami ‘gangguan psikiatri’, manakala Datuk Bandar Huwara, Wajih Odeh, berkata bahawa dia ‘cacat mental’.

Bertindak balas terhadap kematian Kawarik, gerakan perjuangan Hamas menggesa semua rakyat Palestin untuk berdiri bersama dalam menghadapi pendudukan Israel dan meningkatkan penentangan mereka terhadap entiti pendudukan.

“Pendudukan tidak menghiraukan kehidupan rakyat Palestin dan pembunuhan berdarah terhadap orang awam adalah jenayah yang memerlukan pengukuhan semua bentuk penentangan untuk mempertahankan rakyat dan tanah kita,” kata Hamas dalam satu kenyataan akhbar pada hari Sabtu.

Kematian lelaki Palestin itu berlaku hanya sehari selepas seorang warga Palestin berusia 16 tahun meninggal dunia selepas cedera akibat tangan tentera Israel.

Amjad Abu Alya ditembak di dada oleh tentera pendudukan Israel semasa serbuan tentera di perkampungan al-Mughir, timur laut bandar Ramallah, Tebing Barat.

Tentera Israel telah membunuh sekurang-kurangnya 54 rakyat Palestin di seluruh Tebing Barat sejak akhir Mac. – Agensi


Cuba rempuh polis, Bob Mah Sing serta rakan direman 4 hari

KUALA LUMPUR, 15 Rejab 1442H, Sabtu – Dua lelaki termasuk Bob Mah Sing yang cuba merempuh anggota polis dengan kenderaan mereka semalam, direman empat hari hingga Selasa untuk siasatan lanjut.

Ketua Polis Daerah Petaling Jaya ACP Nik Ezanee Mohd Faisal berkata kedua-dua lelaki terbabit masing-masing berumur 35 dan 40 tahun ditahan semalam selepas terlibat dalam kejadian dua rempuhan membabitkan dua kenderaan dan kereta peronda polis di persimpangan lampu isyarat Sierramas, Sungai Buloh.

“Perintah reman terhadap dua lelaki itu dikeluarkan Mahkamah Majistret Petaling Jaya hari ini,” katanya dalam kenyataan hari ini.

Terdahulu, lelaki yang dikenali sebagai Bob Mah Sing berumur 40 tahun itu ditahan kira-kira 11.45 malam di sebuah rumah di Shah Alam, Selangor setelah melarikan diri selepas kejadian itu dan semakan mendapati lelaki yang tidak bekerja itu mempunyai 20 rekod berkaitan kes jenayah dan dadah.

Nik Ezanee berkata keputusan ujian air kencing terhadap kedua-dua lelaki terbabit didapati positif dadah.

Kes disiasat mengikut Seksyen 307, 427 dan 188 Kanun Keseksaan, Seksyen 12(2) Akta Dadah Berbahaya 1952 dan Seksyen 6 (1) Akta Bahan-Bahan Kakisan dan Letupan Senjata Berbahaya 1958.

Semalam, tular dalam media sosial aksi polis melepaskan tembakan ke arah tayar kenderaan berkenaan selepas suspek enggan menyerah diri apabila disuruh memberhentikan kenderaan untuk diperiksa. – Bernama


Ekstremis Yahudi serbu kampung, bakar kereta penduduk Palestin

BAITULMAQDIS, 6 Syawal 1443H, Sabtu – Sekumpulan pelampau berhaluan kanan Israel menyerbu masuk kampung Urif, di selatan Nablus dan membakar kereta penduduk Palestin malam tadi.

Menurut agensi berita Wafa, peneroka Israel menyelinap masuk ke kampung itu pada tengah malam dan membakar tiga kenderaan milik tiga warga tempatan Palestin.

Sementara itu, sekumpulan peneroka Israel memecah masuk ke pusat pemeriksaan tentera Israel – yang juga terletak di selatan Nablus – dan secara fizikal menyerang dan menyoal siasat pemandu Palestin dengan membaling batu ke arah mereka, mengakibatkan kecederaan.

Peneroka Israel turut menyerang kenderaan Palestin di pintu masuk kampung Mukhamas – yang terletak di timur laut Baitulmaqdis – dan menakutkan penumpang Palestin.

Insiden vandalisme dan keganasan oleh peneroka ekstremis Yahudi terhadap rakyat Palestin serta harta benda mereka adalah perkara biasa di Tebing Barat.

Mengikut undang-undang antarabangsa, semua penempatan Yahudi di wilayah yang diduduki dianggap haram.

Kira-kira 650,000 pelampau Israel tinggal di lebih 130 penempatan yang dibina sejak 1967, ketika Israel menduduki Tebing Barat dan Baitulmaqdis Timur. – Agensi


Hafarizam tak mengaku terima wang haram RM15 juta dari Najib

KUALA LUMPUR, 13 Zulhijjah 1441H, Isnin – Tidak sampai sejam dilepas tanpa dibebaskan daripada dua pertuduhan pengubahan wang haram berjumlah RM15 juta di Mahkamah Tinggi di sini hari ini, peguam Datuk Mohd Hafarizam Harun dihadapkan ke Mahkamah Sesyen di sini, atas tiga pertuduhan pengubahan wang haram juga membabitkan nilai sama yang didakwa diterima daripada bekas Perdana Menteri Datuk Seri Najib Tun Razak.

Peguam itu yang juga Penasihat Undang-undang UMNO, mengaku tidak bersalah selepas kesemua pertuduhan dibacakan terhadapnya secara berasingan oleh jurubahasa mahkamah di hadapan Hakim Azman Ahmad.

Mengikut pertuduhan pertama, Mohd Hafarizam, 48, didakwa telah melibatkan diri dalam pengubahan wang haram iaitu menerima wang berjumlah RM7.5 juta yang merupakan hasil daripada aktiviti haram melalui sekeping cek AmIslamic Bank Berhad milik Najib bertarikh 16 April 2014, yang telah dimasukkan ke dalam akaun bekas firma guamannya iaitu Tetuan Hafarizam Wan & Aisha Mubarak (HWAM).

Peguam itu yang banyak mewakili Najib dalam kes saman sivilnya, didakwa melakukan perbuatan tersebut di CIMB Bank Berhad, Pusat Dagangan Dunia Putra, Jalan Tun Ismail, di sini, pada 17 April 2014.

Dia didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang boleh dihukum di bawah Seksyen 4(1) akta sama, yang memperuntukkan hukuman penjara maksimum lima tahun dan denda sehingga RM5 juta atau kedua-duanya, jika sabit kesalahan.

Bagi pertuduhan kedua dan ketiga, Mohd Hafarizam didakwa menerima wang berjumlah RM4 juta dan RM3.5 juta yang merupakan hasil daripada aktiviti haram melalui dua keping cek AmIslamic Bank Berhad milik Najib bertarikh 7 Nov 2014 dan 21 Jan 2015 yang telah dimasukkan ke dalam akaun firma guaman sama.

Dia didakwa melakukan perbuatan itu antara 12 November 2014 dan 12 Februari 2015 di tempat sama, mengikut Seksyen 4(1)(b) akta sama, yang memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.

Azman membenarkan tertuduh diikat jamin RM200,000 dengan seorang penjamin dan menetapkan 9 September depan untuk sebutan semula kes.

“Tertuduh perlu membayar deposit sebanyak RM5,000 pada hari ini manakala bakinya perlu dibayar esok sebelum 12 tengah hari,” katanya yang turut menetapkan syarat tambahan supaya tertuduh perlu menyerahkan pasportnya kepada mahkamah sehingga kesnya selesai.

Terdahulu, ketika rayuan untuk pengurangan jaminan, peguam Datuk Hasnal Rezua Merican yang mewakili Mohd Hafarizam memohon kepada mahkamah supaya membenarkan anak guamnya diikat jamin RM200,000.

“Untuk makluman hakim, wang jaminan yang ditetapkan mahkamah sebelum ini iaitu RM500,000 masih ada dalam simpanan mahkamah, saya mohon supaya untuk pertuduhan yang baharu ini jumlah jaminan yang ditetapkan lebih rendah. Anak guam kami juga baru sahaja membuka firma guaman persendirian namun ekoran wabak COVID-19 yang melanda negara kini ia telah memberi kesan terhadap firma guamannya,” katanya.

Tambah Hasnal Rezua, anak guamnya bukanlah seorang yang berisiko melarikan diri kerana sebelum ini beliau telah diberi kebenaran untuk ke United Kingdom dan telah pulang ke tanah air pada waktu yang telah ditetapkan oleh mahkamah.

Timbalan Pendakwa Raya Datuk Ishak Mohd Yusoff yang mengendalikan pendakwaan tidak membantah cadangan ikat jamin tersebut.

Terdahulu di Mahkamah Tinggi di sini, Hakim Mohd Nazlan Mohd Ghazali melepas tanpa membebaskan Mohd Hafarizam daripada dua pertuduhan pengubahan wang haram berjumlah RM15 juta, selepas membenarkan permohonan pihak pendakwaan yang turut memaklumkan bahawa mereka akan memfailkan pertuduhan baharu terhadapnya di Mahkamah Sesyen. – Bernama


292,104 sudah terima vaksin COVID-19

KUALA LUMPUR, 1 Syaaban 1442H, Ahad – Memasuki hari ke-19 pelaksanaan Program Imunisasi COVID-19 Kebangsaan yang bermula sejak 23 Februari lepas, seramai 292,104 individu telah menerima suntikan dos pertama vaksin di seluruh negara setakat semalam.

Menteri Kesihatan, Datuk Seri Dr Adham Baba memaklumkan, tiga negeri mencatatkan jumlah tertinggi individu yang menerima dos pertama vaksin tersebut iaitu Selangor (35,620), Perak (31,675) dan Sarawak (30,634).

“Pecahan mengikut negeri lain masing-masing ialah Kuala Lumpur (28,244); Pahang (25,128); Sabah (24,042); Johor (21,835); Kedah (17,114); Pulau Pinang (16,255); Kelantan (15,339); Terengganu (13,070); Negeri Sembilan (12,209); Melaka (7,963); Perlis (6,807) dan Labuan (2,342),” katanya dalam satu infografik yang dikongsikan di laman Twitter rasminya hari ini.

Mengikut perancangan, program imunisasi berkenaan, tempoh pelaksanaan fasa pertama pemberian vaksin yang bermula Februari sehingga April ini akan melibatkan 500,000 anggota barisan hadapan negara termasuk petugas kesihatan.

Ia akan diteruskan bagi fasa kedua yang dijangka April hingga Ogos tahun ini melibatkan 9.4 juta warga emas berusia 60 tahun ke atas serta kumpulan rentan dengan masalah morbiditi, selain orang kelainan upaya.

Sementara fasa ketiga dijadualkan bermula Mei hingga Februari 2022 untuk kumpulan individu berusia 18 tahun dan ke atas dengan sasaran kira-kira 14 juta orang. – Bernama


Pembangkang Arab Saudi lancar parti baru, gesa reformasi kerajaan

RIYADH, 6 Safar 1442H, Khamis – Sejumlah pembangkang kerajaan Arab Saudi, kebanyakan mereka hidup dalam buangan telah membentuk satu parti politik baharu untuk menggesa reformasi di peringkat kerajaan.

Parti Perhimpunan Nasional (NAAS) membuat pengumuman itu, semalam meminta Parlimen melalui proses pemilihan dan memastikan pemisahan cabang perundangan, kehakiman dan eksekutif pemerintah dilindungi.

“Kami mengumumkan penubuhan Parti Perhimpunan Nasional, yang bertujuan untuk membina jalan memjadikan demokrasi sebagai sistem pemerintahan di kerajaan Arab Saudi,” menurut kenyataan kumpulan itu.

NAAS akan bekerjasama dengan organisasi antarabangsa seperti Pertubuhan Bangsa-Bangsa Bersatu (PBB) dan kumpulan hak asasi manusia, tanpa perlu melakukan demonstrasi di negara Arab Teluk Parsi, katanya.

Pihak berkuasa Arab Saudi telah menahan puluhan aktivis, blogger, intelektual dan lain-lain yang dianggap sebagai penentang politik sejak Mohammed bin Salman (MbS) menjadi Putera Mahkota pada tahun 2017, menunjukkan toleransi hampir tidak berlaku sama sekali terhadap perbezaan pendapat walaupun dalam menghadapi kecaman antarabangsa.

Reuters melaporkan, kumpulan politik itu merancang untuk mewujudkan gerakan nasional apabila bekerja dengan ‘semua orang dari dalam dan luar keluarga kerajaan’.

Awal tahun ini, Putera Mohammed melancarkan kempen penangkapan baru terhadap bangsawan atas tuduhan cubaan rampasan kuasa untuk menggulingkan beliau dan ayahnya, Raja Salman.

Pada tahun 2017, beliau mengumpulkan ratusan putera dan ahli perniagaan kaya di Ritz-Carlton Hotel di ibu kota Saudi, Riyadh.

Beliau menuntut agar mereka menyerahkan sejumlah besar kekayaan sebagai bahagian daripada ‘kempen antirasuah’, yang menurut para pemerhati bertujuan untuk menguatkan pegangan Putera Mohammed terhadap kekuasaan dan memusnahkan pengkritiknya. – Agensi


Palestin lanjutkan perintah darurat sebulan lagi

RAMALLAH, 17 Rabiulakhir 1442H, Khamis – Palestin melanjutkan perintah darurat untuk tempoh sebulan lagi bagi mengekang penularan COVID-19 di wilayahnya.

Presiden Palestin Mahmoud Abbas pada Rabu mengumumkan perkara itu berikutan kebimbangan penularan kes COVID-19 yang semakin meningkat.

Perintah darurat kali pertama dikuat kuasakan pada 5 Mac, selepas kes pertama coronavirus direkodkan di Tebing Barat.

Dalam ucapan sama yang disiarkan di televisyen, Mahmoud turut menggesa penduduk Palestin mengambil langkah berjaga-jaga bagi menghentikan penularan wabak.

Katanya, beliau turut mengerah pihak berkuasa melakukan perkara sepatutnya bagi mengekang COVID-19.

Menurut Worldometer, Palestin setakat ini mencatatkan 90,192 kes COVID-19, dengan 763 kematian manakala 66,989 lagi dilaporkan pulih.- Agensi


1,000 hilang pekerjaan jika serah LTSAAS kepada pihak swasta

SHAH ALAM, 15 Zulkaedah 1442H, Sabtu – Seramai 1,000 pekerja bakal hilang pekerjaan sekiranya Lapangan Terbang Sultan Abdul Aziz Shah (LTSAAS) diserahkan kepada pihak swasta.

Ini membabitkan semua sektor termasuk keselamatan, operator, kru penerbangan dan pembersihan, kata Yang diPertua Kesatuan Pekerja-pekerja Malaysia Airport (Kesma) Hussin Shahar.

Tambahan pula, katanya, keselamatan negara turut terancam dengan kedatangan warga asing di pintu masuk sekiranya perkara itu direalisasikan.

“Kalau diswastakan, maknanya ia akan memberi impak yang tidak baik kepada kita terutama pekerja dan rakyat kerana kira-kira 80 peratus pekerja membabitkan B40.

“Sudah pasti orang kita tidak akan diterima kerana mereka mempunyai pekerja sendiri di lapangan itu.

“Keselamatan negara terjejas jika berlaku kelonggaran kemasukan orang asing. Lapangan terbang ialah pintu masuk negara,” katanya seperti dilapor Sinar Harian.

Mengulas lanjut, Hussin berkata, pihaknya berharap supaya kerajaan dapat membuat keputusan terbaik dengan mengambil kira pekerja yang bakal terjejas di lapangan terbang terbabit, selain ia juga sebagai aset atau warisan negara.

“Kalau ikut seperti yang difahamkan, Malaysia Airports akan kerugian dalam RM11.9 bilion kerana itu ialah pelaburan yang telah kita bajetkan. Kerajaan juga akan rugi sebab apabila kita kendalikannya, cukai akan dibayar,” katanya.

Selain itu, Hussin mendakwa usaha WCT Holdings Bhd untuk mengambil alih LTSAAS masih berjalan.

Katanya, WCT telah memberi maklum balas bahawa kertas cadangan untuk memiliki LTSAAS telah diserahkan kepada kerajaan.

“Nampaknya masih lagi dalam cadangan untuk bagi ke pihak swasta. Memang ada ura-ura untuk mengambil alih atau penjualan Subang Airports kepada pihak lain.

“Walaupun kita tidak nampak secara jelas sama ada perkara ini sudah diserahkan atau belum.

“Cuma kita tahu, perkara ini masih berlaku. Ini kerana, selepas kita buat laporan, aduan kemudian pihak WCT maklum bahawa memang mereka ada berikan kertas cadangan. Jadi, baru nampak jelas di situ,” katanya.

Terdahulu, Pengerusi Malaysia Airports Holdings Bhd (MAHB), Datuk Seri Zambry Abd Kadir semalam menegaskan, kerajaan harus membatalkan sebarang hasrat untuk menswastakan dan mengeluarkan (carve-out) LTSAAS daripada rangkaian MAHB.


KPKT serah kepada keluarga Adib untuk saman polis

IPOH, 27 Zulkaedah 1441H, Ahad – Kementerian Perumahan dan Kerajaan Tempatan (KPKT) menyerahkan kepada keluarga Allahyarham Muhammad Adib Mohd Kassim untuk mengambil tindakan sivil bagi menuntut ganti rugi atas kegagalan dan kecuaian pihak polis sehingga menyebabkan kematian anggota bomba itu.

Timbalan Menterinya, Datuk Seri Dr Ismail Abd Muttalib berkata, keluarga Muhammad Adib berhak mendapat keadilan di atas kematiannya.

“Keluarga Muhammad Adib tidak berjumpa dengan saya, cuma dia (keluarga) dan rakyat inginkan keadilan bagi Adib. Kita tidak tahu sebab kematian, sebab itu kita perlukan keadilan,” katanya kepada pemberita selepas melawat  Balai Bomba dan Penyelamat Meru Raya di sini hari ini.

Jumaat lalu, media melaporkan keluarga Muhammad Adib akan mengambil tindakan sivil bagi menuntut ganti rugi atas kegagalan dan kecuaian pihak polis sehingga menyebabkan kematian anggota bomba berumur 24 tahun itu pada 17 Disember 2018 setelah parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya.

Pada 27 September 2019, Mahkamah Koroner Shah Alam memutuskan bahawa kematian Muhammad Adib adalah akibat perbuatan jenayah yang dilakukan lebih dua atau tiga individu tidak diketahui.

Ditanya sama ada KPKT menyokong tindakan keluarga Muhammad Adib itu, Ismail berkata, pihaknya menyerahkan perkara itu kepada undang-undang.

Menyentuh mengenai cadangan KPKT untuk meningkatkan kadar elaun tugasan anggota bomba bantuan, beliau berkata, perkara itu telah dibincangkan di peringkat kementerian.

Tanpa mengulas hasil perbincangan itu, Ismail berkata, kenaikan elaun berkenaan adalah wajar kerana anggota bomba terbabit menjalankan kerja kira-kira lapan jam sehari dengan elaun RM6 sejam, berbanding pasukan lain seperti Sukarelawan Simpanan Polis Diraja Malaysia dan Anggota Ikatan Relawan Rakyat (RELA) yang mendapat RM8.

“Kita bukan nak mendesak kerajaan, kita tahu kerajaan perlukan kewangan tetapi atas tanggungjawab kita sebagai kementerian, maka kita wajar membela pasukan bomba bantuan ini,” katanya.

Bulan lepas, Ismail berkata, KPKT akan membawa cadangan meningkatkan kadar elaun tugasan anggota bomba bantuan untuk dibincangkan di peringkat kabinet. -Bernama


PAS Johor usahakan pertemuan UMNO negeri bincang persefahaman MN

JOHOR BAHRU, 21 Jamadilakhir 1443H, Isnin – PAS Johor akan berusaha untuk bertemu dengan pimpinan Umno negeri dalam masa terdekat bagi berbincang mengenai persefahaman dua parti itu dalam menghadapi Pilihan Raya Negeri (PRN) Johor atas semangat Muafakat Nasional (MN).

Pesuruhjaya Badan Perhubungan PAS Johor Abdullah Husin berkata pihaknya telah meminta untuk bertemu dengan Pengerusi Badan Perhubungan UMNO Negeri Datuk Hasni Mohammad hari ini, namun difahamkan Menteri Besar itu agak sibuk.

“Kita berusaha untuk bertemu dengan pimpinan UMNO negeri dalam masa terdekat untuk berbincang mengenai persefahaman kita,” katanya ketika ditemui di Pejabat PAS Johor, di sini hari ini, sebagai mengulas kenyataan Hasni yang juga Pengerusi Barisan Nasional (BN) Johor sebelum ini, bahawa BN negeri bercadang bertanding secara solo pada PRN ini.

Abdullah berkata beliau melihat kenyataan Hasni itu sekadar pandangan UMNO negeri dan BN negeri memandangkan sebarang keputusan sama ada BN akan bertanding secara solo ataupun tidak, bergantung kepada keputusan Majlis Tertinggi Umno dan PAS pusat.

Katanya masih ada ruang untuk berbincang dalam MN, dan PAS Johor boleh bincang dengan Umno atau BN negeri, namun apa pun keputusan PAS memang sudah bersedia untuk menghadapi PRN.

Menurut Abdullah sebarang keputusan perbincangan dalam MN itu tidak akan menjejaskan persiapan PAS Johor menghadapi PRN itu dan kira-kira seramai 15,000 jentera PAS termasuk dari negeri-negeri lain akan digerakkan bagi tujuan berkenaan.

Beliau berkata pihaknya pada masa sama telah menyerahkan tugas kepada Dewan Pemuda Pas Johor untuk mengambil tanggungjawab menyantuni pengundi muda melalui entiti parti melibatkan anak-anak muda seperti Briged Muda dan Jabatan Amal Malaysia (JAM). – Bernama


Campur tangan politik dalam penyiasatan, pendakwaan dan penghakiman

Oleh: Tun Abdul Hamid Mohamad

DULU, apabila seseorang itu ditangkap atau dituduh kerana sesuatu kesalahan, misalnya mencuri, adik-beradiknya mengatakan dia dianiaya. Sekarang, apabila seorang pemimpin politik dihadapkan ke mahkamah kerana berpuluh-puluh kesalahan yang melibatkan berjuta-juta, malah berbilion ringgit dia dan penyokongnya mengatakan dia adalah mangsa pendakwaan terpilih (selective prosecution) oleh musuh politiknya.

Dalam misalan pertama, ia merupakan satu percubaan untuk menunjukkan saudara mara mereka tidak bersalah tetapi ada orang yang sakit hati terhadapnya dan mengada-adakan pertuduhan itu. Mereka tidak faham mengenai pembahagian kuasa dalam penyiasatan, pendakwaan dan penghakiman dan lebih penting lagi, bagaimana ia dilaksanakan. Mereka menyalahkan polis.

Dalam misalan kedua, orang-orang yang terlibat terdiri daripada pemimpin-pemimpin politik, malah pemimpin-pemimpin (atau bekas-bekas pemimpin) kerajaan. Mereka mengetahui mengenai pembahagian kuasa itu, tetapi mereka percaya bahawa pemimpin-pemimpin politik, apabila berkuasa, boleh mengarahkan jabatan-jabatan berkenaan melakukan apa yang dikehendaki mereka. Ini termasuklah untuk mendakwa atau tidak mendakwa musuh politik mereka atau untuk tidak meneruskan pendakwaan, malah mendapatkan pengampunan terhadap diri mereka atau pemimpin-pemimpin parti mereka.

Bagi pekerja-pekerja pemimpin-pemimpin itu, sama ada mereka tahu atau tidak, mereka perlu membela majikan mereka.

Bagi penyokong-penyokong mereka pula, di peringkat atas, ada yang tahu hal sebenar tetapi terhutang budi kepada pemimpin-pemimpin itu atau kepentingan diri memerlukan mereka terus memberi sokongan kepada pemimpin-pemimpin itu. Maka, mereka pun menyokong alasan yang diberi itu atau, paling kurang, tidak bersuara mengenainya.

Di peringkat lebih bawah, ada yang percaya bulat-bulat apa yang dikatakan oleh pemimpin-pemimpin mereka itu dan pekerja-pekerja mereka. Tidak kurang yang terus memberi sokongan kerana mengharapkan sesuatu yang bersifat material.

Kita boleh memaafkan kenaifan kumpulan pertama kerana mereka tidak memahami sistem perundangan dan kehakiman. Tetapi, lainlah pula dengan kumpulan kedua, terutama sekali peringkat atas. Mereka tahu peranan ketiga-tiga jabatan itu. Tetapi, manakala mereka, setakat yang saya tahu, tidak berani mengarah hakim-hakim atau mempengaruhi mereka secara terus untuk membuat sesuatu keputusan seperti mana yang mereka mahu, mereka nampak seolah-olah berpendapat bahawa pemimpin-pemimpin politik boleh berbuat demikian mengenai penyiasatan dan pendakwaan apabila mereka berkuasa.

Dalam kata-kata lain, mereka beranggapan bahawa Perdana Menteri, khususnya, boleh mengarah atau mempengaruhi penyiasat (polis dan SPRM) untuk menyiasat atau tidak menyiasat sesuatu kes terhadap seseorang dan mengarah atau mempengaruhi pendakwa raya membuat atau tidak membuat pertuduhan terhadap seseorang atau, untuk tidak meneruskan pendakwaan terhadap seseorang.

Eloklah disebut terlebih dahulu peranan ketiga-tiga jabatan itu.

Kita mulakan dengan penyiasatan. Dalam perbincangan ini kita tumpukan kepada kesalahan rasuah, pecah amanah dan penyalahgunaan kuasa. Tanpa menyebut secara detail, apabila mendapat maklumat, tidak semestinya melalui laporan polis, polis atau SPRM hendaklah memulakan siasatan. Tidak ada salahnya bagi seorang Perdana Menteri meminta pihak polis atau SPRM memulakan siasatan terhadap musuh politiknya, dan sebaliknya. Tetapi, pihak yang melakukannya mestilah menjalankan tugasnya mengikut undang-undang. Mereka dikehendaki mencari dan mengumpulkan keterangan, bukan mengada-adakan keterangan yang tidak ada kerana ditekan atau untuk mengambil hati Perdana Menteri. Perdana Menteri tidak sekali-kali boleh mengarahkan polis atau SPRM untuk mengada-adakan keterangan bagi mengenakan (to fix) musuh politiknya.

Kertas penyiasatan akan dikemukakan kepada Peguam Negara/pendakwa raya untuk mengkaji dan memutuskan sama ada pertuduhan akan dibuat atau tidak. Keputusan hendaklah dibuat semata-mata berdasarkan sama ada terdapat keterangan yang mencukupi. Pertimbangan politik tidak langsung berkenaan. Perdana Menteri juga tidak boleh mengarahkan Peguam Negara/pendakwa raya membuat keputusan seperti yang dikehendakinya. Ini termasuklah untuk tidak meneruskan pendakwaan kemudiannya.

Sampai di mahkamah, tiada sesiapa boleh campur tangan dalam perjalanan atau keputusan kes tersebut, melainkan pendakwa raya yang boleh tidak meneruskan pendakwaan. Ini pun hendaklah dilakukan semata-mata kerana ia tidak dapat meneruskan pendakwaan tersebut, misalnya kerana saksi yang amat penting sudah meninggal dunia, tertuduh sudah meninggal dunia atau sudah terlalu banyak sabitan dan hukuman diperolehi terhadapnya. Bahawa tertuduh dan partinya memenangi pilihan raya bukanlah alasan yang sesuai untuk berbuat demikian.

Maka, pemimpin-pemimpin politik, termasuk Perdana Menteri, tidak sepatutnya berfikir oleh kerana mereka berkuasa, mereka boleh berbuat apa sahaja termasuk perkara-perkara yang disebutkan di atas. Pemimpin-pemimpin yang tidak berkuasa, termasuk penyokong-penyokong mereka, tidak sepatutnya berfikir mereka boleh menggunakan tekanan politik untuk memaksa Perdana Menteri berbuat demikian. Mereka juga tidak sepatutnya berfikir jika mereka dan parti mereka memenangi pilihan raya umum, mereka juga boleh berbuat demikian.

Selanjutnya, janganlah cuba menggunakan Lembaga Pengampunan untuk mengampun. Memenangi pilihan raya bukanlah kelayakan mendapat pengampunan. Ini perlu difahami oleh semua.

Jika pihak polis, SPRM dan pendakwa raya menjalankan tugas mereka dengan jujur menurut undang-undang (saya percaya mereka berbuat demikian, melainkan dapat ditunjukkan sebaliknya) pendakwaan terpilih tidak berlaku. Biar apa pun, jika ada orang yang melakukan kesalahan yang serupa tidak disiasat dan didakwa sekalipun, ia tidak bererti pendakwaan terhadap mereka itu salah di sisi undang-undang. Mereka juga boleh membuat laporan kepada polis atau SPRM dan membangkitkannya dalam Parlimen.

Bagi pemimpin-pemimpin yang sedang menghadapi perbicaraan, bagi kesalahan yang sudah disabitkan, mereka sepatutnya meneruskan dengan rayuan hingga ke akhirnya. Bagi pertuduhan yang sedang dibicarakan, kemukakanlah keterangan, jika ada, yang boleh membantu Hakim membebaskannya. Ketahuilah, di sisi undang-undang, adalah lebih mudah bagi seorang Hakim membebaskan tertuduh daripada mensabitkannya. Jika mereka didapati bersalah juga oleh mahkamah tertinggi, mereka sepatutnya menerima keputusan itu. Mereka tidak sepatutnya mengecam sistem yang mereka pertahankan apabila tertuduh yang disabitkan adalah musuh politik mereka atau apabila mereka dibebaskan olehnya.

Apa yang disebut di sini adalah kedudukannya di sisi undang-undang yang sepatutnya berlaku atau dilakukan. Ini untuk membolehkan pembaca mengetahui kedudukan di sisi undang-undang dan memerhatikan jika ada sesiapa yang melanggarnya. Jika berlakulah sesuatu yang menyalahinya, pintu untuk mengambil tindakan terhadapnya adalah terbuka, antaranya, untuk membuat laporan polis, membangkitkannya melalui media massa dan di Parlimen. Ingatlah dalam negara demokrasi kata putus terletak kepada pengundi. Tetapi pengundi juga tertakluk kepada undang-undang sehingga ia dipinda. Itu mereka boleh lakukan melalui wakil-wakil mereka di Parlimen yang juga tertakluk kepada undang-undang yang mereka buat sehingga ia dipinda semula atau dimansuhkan. Itulah sistemnya.

17 12 2021

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


KPM belum boleh laksana analisis UEC

BANGI, 7 Zulhijjah 1441H, Selasa – Menteri Kanan (Pendidikan), Dr Mohd Radzi Md Jidin berkata, ketika ini Kementerian Pendidikan Malaysia (KPM) masih belum dapat menjalankan apa-apa kajian mengenai Sijil Peperiksaan Bersepadu (UEC).

Ini kerana, Mohd Radzi berkata, Pasukan Petugas Dasar Sijil Peperiksaan Bersepadu (PPDUEC) masih belum menyerahkan apa-apa laporan walaupun tempoh untuk menyiapkan kajian berkenaan UEC telah dilanjutkan sebanyak enam kali sehingga 16 bulan.

Dedahnya, KPM belum pernah menerima sama ada laporan kajian awal, draf mahu pun laporan lengkap berkaitan UEC dari PPDUEC.

“Oleh itu, KPM tidak dapat menjalankan analisis hasil kajian dari PPDUEC,” katanya seperti dilapor Oriental Daily News, hari ini.

Respon itu merupakan jawapan bertulis Radzi Jidin dalam sidang Parlimen, semalam bagi menjawab soalan Ahli Parlimen Rasah, Cha Kee Chin sama ada KPM telah mengkaji laporan yang dibuat oleh PPDUEC.

Mohd Radzi menambah, PPDUEC ditubuhkan oleh KPM pada 29 Ogos 2018 dengan Menteri Pendidikan pada waktu itu telah memilih tiga orang anggotanya.

Katanya, anggota PPDUEC diberi masa tiga ke enam bulan untuk membuat kajian, walaupun tempoh diberi telah dilanjutkan sebanyak enam kali sehingga 16 bulan tetapi sehingga bulan Februari 2020, PPDUEC masih belum menyerahkan laporan kajiannya.

Katanya lagi, oleh kerana tarikh tamat pada 29 Februari 2020 telah berlalu ia tidak akan dilanjutkan lagi, selain itu pelantikan anggota PPDUEC juga telah tamat pada tarikh tersebut.

Pengerusi PPDUEC, Eddin Khoo ketika ditanya media bulan lalu berkata, walaupun laporan tersebut telah siap, disebabkan keterbatasan yang dialami semasa Perintah Kawalan Pergerakan (PKP) ia tidak diserahkan kepada Mohd Radzi.

Menurut beliau, tidak kira perikatan manapun yang menjadi kerajaan, mereka akan menyerahkan laporan.

Lagi pun isu UEC tidak berubah bila kerajaan berubah, hanya menjadi isu yang tidak tepat pada waktunya, katanya lagi.


COVID-19: 16 kematian hari ini, naik sekali ganda berbanding semalam

KUALA LUMPUR, 24 Jamadilawal 1442H, Jumaat – Kes kematian akibat COVID-19 melonjak sekali ganda daripada lapan kematian semalam kepada 16 hari ini sekali gus mencatatkan jumlah kematian harian tertinggi setakat ini.

Ketua Pengarah Kesihatan Tan Sri Dr Noor Hisham Abdullah berkata sebanyak sembilan kes dicatatkan di Selangor, empat dari Sabah manakala tiga dari Johor berumur antara 44 hingga 79 tahun.

Ini katanya menjadikan jumlah kumulatif kes kematian dalam negara sebanyak 537 kes atau 0.41 peratus daripada jumlah keseluruhan kes.

“Untuk makluman, peningkatan kes-kes kematian pada hari ini adalah berikutan terdapat kes-kes yang memerlukan tempoh masa tertentu untuk siasatan lebih lanjut dijalankan sebelum kematian tersebut disahkan adalah disebabkan oleh COVID-19,” katanya dalam satu kenyataan hari ini.

Bagi kes harian pula, Dr Noor Hisham berkata sebanyak 2,643 kes baharu dicatatkan dalam tempoh 24 jam, menurun berbanding semalam iaitu 3,027 kes menjadikan jumlah keseluruhan kes positif sebanyak 131,108 kes.

Katanya daripada keseluruhan kes baharu yang direkodkan hari ini dua daripadanya merupakan kes import dan selebihnya adalah penularan tempatan, manakala kes aktif dengan kebolehjangkitan COVID-19 kini adalah sebanyak 25,140 kes. – Bernama


Hentikan semua aktiviti luar bilik darjah

ALOR SETAR, 12 Syawal 1444H, Rabu – Pihak sekolah perlu menghentikan semua aktiviti luar bilik darjah termasuk kokurikulum serta penganjuran sukan tahunan buat sementara waktu berikutan cuaca panas pada masa ini demi keselamatan warga sekolah termasuk pelajar dan murid.

Timbalan Menteri Pendidikan, Lim Hui Ying berkata, meskipun tiada sekolah di negara ini ditutup ekoran cuaca panas setakat ini, namun pihak sekolah mesti mengambil langkah berhati-hati dalam keadaan cuaca sedemikian untuk mengelakkan sebarang kejadian tidak diingini berlaku.

“Saya menyeru anak-anak sekolah dan warga sekolah berhati-hati tentang cuaca yang panas (sekarang ini) dan (banyak) minum air, (dan) kita tidak akan adakan aktiviti di luar bilik darjah (termasuk kokurikulum),” katanya pada sidang media selepas melawat Sekolah Kebangsaan (SK) Taman Rakyat di sini hari ini.

Terdahulu, Hui Ying juga melawat tiga lagi sekolah di sini dalam lawatan kerjanya hari ini iaitu Sekolah Jenis Kebangsaan Cina (SJKC) Peng Min; SJKC Keat Hwa S dan Sekolah Jenis Kebangsaan Tamil (SJKT) Barathy.

Hui Ying berkata, Jabatan Pendidikan Negeri (JPN) di seluruh negara akan sentiasa membuat pemantauan dari semasa ke semasa berhubung keadaan cuaca panas itu dalam usaha langkah berjaga-jaga selain usaha melaksanakan pendekatan berkesan bagi menangani isu itu.

“Garis panduan kita (yang telah ditetapkan) bagi suhu meningkat sehingga 37 darjah Celsius, JPN pantau dan akan tutup sekolah. (Pihak sekolah) mohon dengan JPN, JPN akan buat keputusan (berhubung penutupan sekolah),” katanya.

Selain itu, beliau berkata, JPN akan turut memantau di sekolah untuk melihat sejauh mana kebenaran khas untuk warga sekolah memakai pakaian atau baju sukan sopan ketika cuaca panas diguna pakai untuk mengelakkan sebarang komplikasi kesihatan.

Kementerian Pendidikan (KPM) dalam kenyataan hari ini memaklumkan, murid, guru dan anggota kumpulan pelaksana di semua institusi pendidikan bawah KPM diberi kebenaran khas untuk memakai pakaian atau baju sukan yang sopan semasa cuaca panas bagi mengelakkan sebarang komplikasi kepada kesihatan.

KPM dalam laporan itu juga memaklumkan pemakaian tali leher tidak diwajibkan bagi murid yang memakai pakaian seragam sekolah.

Dalam pada itu, Hui Ying mengumumkan peruntukan daripada KPM untuk keempat-empat sekolah itu bagi kerja penyelenggaraan sekolah iaitu SJKC Peng Min dan SJKT Barathy masing-masing diberikan peruntukan sejumlah RM200,000 manakala SJKC Keat Hwa S serta SK Taman Rakyat masing-masing mendapat peruntukan RM150,000. – Bernama


Tak mungkin PRK Kemaman tiket PAS kembali ke Putrajaya

BANGI, 6 Rabiulakhir 1445H, Sabtu – Mustahil Pilihan Raya Kecil (PRK) Parlimen Kemaman menjadi tiket PAS kembali ke Putrajaya sekiranya Tun Dr Mahathir Mohamad menjadi calon di kerusi berkenaan.

Ahli Majlis Kerja Tertinggi (MKT) UMNO, Datuk Dr Puad Zarkashi berkata, kemenangan pada kerusi itu tidak dapat mengubah kedudukan Kerajaan Pusat.

“Tidak mungkin PRK Kemaman akan jadi tiket ke Putrajaya kalau Tun M jadi calon. Menang satu kerusi tidak ubah apa-apa. Ia langkah kamikaze.

“Bahkan Perikatan Nasional (PN) akan pecah. Tan Sri Muhyiddin Yassin dan Bersatu pasti tersinggung. PAS yakin jual nama Mahathir lebih untung dari jual nama Muhyiddin.

“Lagi pun apa kelebihan lantik Tun M jadi penasihat empat negeri? Ekonomi tambah baik? Pelabur masuk? Baik Sanusi dari Mahathir,” katanya menerusi hantaran di Facebook beliau, hari ini.

Puad berkata demikian mengulas kenyataan dibuat bekas Ketua Menteri Sabah, Datuk Seri Salleh Said Keruak bahawa PRK Kemaman satu cara untuk mengembalikan Dr Mahathir ke Parlimen, seiring cita-cita PAS menawan Putrajaya semula.

Terdahulu, Salleh berkata, jika PAS mahu kembali ke Putrajaya tidak lama lagi, mereka perlu membawa Dr Mahathir ke Parlimen sekarang supaya beliau boleh menjadi calon Perdana Menteri Kerajaan PN.

Menurutnya, PAS tidak ada melihat sebab untuk menunggu Pilihan Raya Umum ke-16 (PRU16) kerana mereka kini mempunyai Dr Mahathir di pihak mereka.

Puad bagaimana menyifatkan pandangan mengenai Dr Mahathir sebagai calon Perdana Menteri PN adalah pekara lucu.

“PAS macam tiada tokoh jadi Perdana Menteri. Sanggupkah PAS dicemari macam Tun M cemari PH selama 22 bulan?” soalnya


184 kali kampung Palestin diroboh Israel

BAITULMAQDIS, 27 Rejab 1442H, Jumaat – Pihak berkuasa negara haram Israel sekali lagi merobohkan sebuah perkampungan Palestin di wilayah Negev selatan.

Anggota Jawatankuasa Pertahanan Kampung Al-Araqib, Aziz al-Touri berkata, tindakan perobohan itu bukan baru dilakukan, sebaliknya sudah mencecah 184 kali setakat ini.

Beliau memberitahu, tindakan perobohan kesembilan sejak pandemik COVID-19, di mana kali terakhir adalah 17 Februari lalu.

Rumah di kampung Al-Araqib – yang dihuni oleh 22 keluarga Palestin – dibina dari kayu, plastik dan besi bergelombang.

Menurut al-Touri, penduduk kampung berhasrat untuk membina semula kediaman serta bangunan lain yang telah dimusnahkan.

Tindakan perobohan di perkampungan itu mula dilakukan rejim Israel pada tahun 2010, namun setiap kali dimusnahkan penduduk akan membina semula bangunan dan rumah mereka.

Rejim penjajah mendakwa bahawa lokasi perkampungan itu berada di bawah tanah Israel.

Atas sebab itu, pihak berkuasa Israel berusaha merebut tanah dan menghalau penduduknya, di mana puluhan kampung berdepan ancaman sama di wilayah Negev.-  Agensi


Arab Saudi tetapkan negara mana boleh hantar jemaah umrah

RIYADH, 10 Safar 1442H, Isnin – Arab Saudi akan memutuskan negara mana yang dibenarkan untuk menghantar jemaah bagi menunaikan umrah, menurut laporan media.

Kenyataan itu dibuat Menteri Haji dan Umrah Arab Saudi, Muhammad Saleh Banten selepas Kementerian Dalam Negeri mengesahkan Riyadh akan membenarkan warga asing melaksanakan ibadah umrah yang akan dilakukan secara berperingkat mengikut fasa ketiga berkuat kuasa 1 November depan.

Bagaimanapun, senarai negara dari mana jemaah boleh dibenarkan tidak didedahkan.

Benten berkata, negara itu akan menyediakan laluan elektronik khas untuk ketibaan dan penerbangan pulang para jemaah pada musim akan datang.

Merujuk kepada langkah menyambung semula ibadah umrah kepada jemaah tempatan pada 4 Oktober ini, beliau berkata, hanya 12 kumpulan jemaah dibenarkan melakukan umrah dalam tempoh 24 jam di bawah fasa pertama.

“Mereka akan dibahagikan kepada kumpulan yang bakal diiringi seorang profesional kesihatan.

“Hanya jemaah berusia antara 18 dan 65 tahun dibenarkan menunaikan ibadah umrah di bawah fasa pertama ini,” katanya sambil menambah tiada bayaran dikenakan untuk permit umrah.

“Tiada jemaah umrah yang akan dibenarkan memasuki Masjidil Haram di Makkah tanpa mengisi prosedur masuk melalui aplikasi mudah alih “I’tamarana” dan ini bagi memastikan kesihatan dan keselamatan mereka,” katanya.

Katanya lagi, penyusunan alternatif juga akan dilakukan disediakan sekiranya terdapat kesulitan teknikal. – Agensi


Kait isu kebun haram dengan kaum, Tengku Zulpuri cuba tegak benang basah?

BANGI, 26 Zulkaedah 1442H, Rabu – Pertubuhan-Pertubuhan Pembela Islam (PEMBELA) menyelar kenyataan Ahli Parlimen Raub, Tengku Zulpuri Raja Puji yang mempersoalkan tindakan penguat kuasa memusnahkan kebun haram Musang King di Hutan Simpan Batu Talam.

Ini susulan kenyataan Tengku Zulpuri yang mempersoalkan kenapa baru sekarang kebun haram di daerah berkenaan hendak ditebang, selain mempertikaikan tindakan itu sebagai mempunyai kaitan dengan kaum.

Katanya, terdapat lebih 4,450 hektar kawasan yang diteroka secara haram di Raub termasuk membabitkan kampung Melayu seperti Kampung Batu Talam dan Kampung Ulu Dong.

Namun, Tengku Zulpuri berkata, kerajaan negeri tidak seharusnya bertindak berdasarkan kaum dalam isu membabitkan pekebun durian Musang King di daerah itu.

Membidas kenyataan itu, Pengerusi PEMBELA, Haji Aminuddin Yahaya berkata, persoalan yang ditimbulkan Ahli Parlimen DAP itu bukan kerana mahukan jawapan, tetapi sebagai satu hujah untuk mempertahankan kumpulan penceroboh.

“Wahai YB Ahli Parlimen Raub, jika benar-benar jujur ingin bertanyakan soalan ‘kenapa sekarang baru hendak tebang’, sepatutnya YB sudah membuat laporan SPRM.

“Pihak kami sudah buat laporan SPRM dalam isu pencerobohan di Raub ini di mana beberapa kali saya turun naik Ibu Pejabat SPRM di Putrajaya.

“Pejabat SPRM Pahang pun kita sudah jejakkan kaki untuk tujuan sama,” katanya dalam kenyataan, hari ini.

Oleh itu, Aminuddin tertanya-tanya apakah persoalan itu adalah hujah mempertahankan pekebun haram atau sebagai satu cubaan untuk mengalihkan isu berkenaan.

Katanya, persoalan yang dibangkitkan Tengku Zulpuri itu bagaimanapun tidak akan mengubah walaupun sedikit hakikat bahawa pekebun haram berkenaan adalah penceroboh dan kegiatan mereka salah.

“Malah, tindakan mempertahankan pencerobohan adalah satu masalah integriti. Sudah-sudahlah menegakkan benang yang basah.

“Saya tahu mereka adalah pengundi di kawasan YB, tetapi tolonglah ada maruah sikit. Di manakah integriti sebagai wakil rakyat jika perkara yang salah pun kita bermati-matian mempertahankannya,” katanya.


Kelantan beri peruntukan sama rata kepada ADUN pembangkang

BANGI, 6 Safar 1445H, Rabu – Kerajaan Kelantan jamin akan berlaku adil dengan memberikan peruntukan sama rata kepada semua Ahli Dewan Undangan Negeri (ADUN), termasuk pembangkang.

Menteri Besar Kelantan, Datuk Mohd Nassuruddin Daud berkata, pendekatan berkenaan dibuat sebagai menghormati keputusan yang dibuat oleh rakyat pada Pilihan Raya Negeri (PRN) 12 Ogos lalu.

“Kita putuskan akan beri peruntukan yang sama, ini berasaskan kepada apa yang disebut dalam al-Quran, jangan kerana kebencian kami kepada sesuatu kaum menyebabkan kamu tidak berlaku adil.

“Walaupun aliran politik pelbagai, namun pilihan raya sudah selesai, yang ada hanyalah wakil kepada rakyat,” katanya seperti dilapor media tempatan, hari ini.

Pada Pilihan Raya Negeri (PRN) baru-baru ini, PAS menerusi Perikatan Nasional (PN) memperoleh 43 kerusi Dewan Undangan Negeri (DUN), manakala dua kerusi dimenangi masing-masing satu Barisan Nasional (BN) dan Pakatan Harapan (PH).

Pada masa sama, Mohd Nassuruddin memaklumkan, kerajaan negeri akan berusaha menyelesaikan masalah bekalan air di Kelantan itu secara berperingkat.

Beliau berkata, perkara itu akan menjadi keutamaannya selepas dipertanggungjawab mengetuai pentadbiran negeri.

“Kita akan cuba menyelesaikan masalah air kerana semua maklum masalah berkenaan, namun bukan hanya di Kelantan.

“Perkara itu akan menjadi keutamaan untuk diselesaikan secara berperingkat, selain itu, kita akan mengukuhkan sektor ekonomi melalui infrastruktur terutama pelabuhan, jaringan lebuh raya Laluan Rel Pantai Timur (ECRL) selain meningkatkan sumber asli terutama mineral,” katanya.


Ibu bapa perlu pantau buku kanak-kanak elak unsur LGBT

Oleh Siti Hafidah Abd Ghaffar

BANGI, 16 Safar 1444H, Selasa – Seorang ibu meluahkan rasa kecewa apabila mendapati sebuah buku genre kanak-kanak yang dibelinya mengandungi elemen mempromosi gaya hidup lesbian, gay, biseksual dan transgender (LGBT) meskipun memaparkan perayaan umat Islam.

Pada awalnya, ibu berkenaan yang dihubungi Ismaweb.net berkata, dia berhasrat untuk mengumpul buku kanak-kanak jenis ‘lift the flap’ yang mengajar bahasa Inggeris mudah untuk diberikan kepada anaknya.

Apa yang menarik minatnya adalah antara koleksi buku itu turut berkongsikan perayaan disambut oleh seorang muslim.

Bagaimanapun, dia terkejut selepas dimaklumkan anak perempuannya bahawa buku yang diterbitkan dari luar negara itu memaparkan dua orang ibu dalam gambar salasilah keluarga.

“Marah pun ada sebab tak sangka dalam buku yang ada ‘highlight’ mengenai muslim seperti letak nama Muhammad dan sambut hari raya tiba-tiba ada unsur-unsur LGBTQ,” katanya, hari ini.

Ibu berkenaan memaklumkan bahawa dia membeli buku tersebut daripada penerbit yang mendapat bekalan buku dari luar negara.

“Kebiasannya saya akan semak kandungan melalui Youtube dahulu. Tapi sebab sudah lama mencari buku ini, saya lupa nak semak semula kandungan. Sebelum ini sudah ada buku yang ada unsur-unsur ini cuma saya tak beli,” katanya.

Sehubungan itu, wanita yang enggan namanya didedahkan menasihati ibu bapa supaya berhati-hati dengan sentiasa membelek kandungan buku, membaca setiap patah perkataan serta memberi amaran kepada pihak lain mengenai perkara itu.

“Ini belum lagi buku-buku berunsur seks dan lucah untuk remaja. Memang sangat banyak dekat kedai tapi ditutup dengan kulit gambar bunga atau kartun khususnya chic-lit,” katanya.


Pesakit COVID-19 di Lembah Klang tak perlu ke CAC jika tiada gejala

BANGI, 16 Zulhijjah 1442H, Isnin – Penduduk di negeri Selangor, Kuala Lumpur dan Putrajaya yang disahkan positif COVID-19, tidak perlu ke Pusat Penilaian COVID-19 (CAC) sekiranya tiada bergejala atau mempunyai gejala ringan.

Sebaliknya, individu yang dijangkiti terbabit hanya perlu mengasingkan diri serta-merta dan menjalani tempoh kuarantin di rumah, kata Kementerian Kesihatan (KKM) hari ini.

Peraturan terbaharu itu bagi memastikan pesakit tidak perlu menunggu lama di CAC dan individu yang bergejala teruk boleh mendapatkan rawatan segera.

Kementerian itu berkata, pesakit hanya perlu memaklumkan keputusan ujian saringan di aplikasi MySejahtera dan arahan pengawasan di rumah (HSO) digital akan diberikan.

Menurut KKM, dalam tempoh itu, pesakit juga perlu melengkapkan ‘Home Assessment Tool (HAT)’ di MySejahtera dan penilaian kendiri akan dipantau oleh CAC secara maya.

“Pesakit akan dihubungi jika perlu. Pesakit yang perlu ke CAC terdekat untuk penilaian lanjut klinikal akan dimaklumkan melalui notifikasi di MySejahtera atau dihubungi Pusat Panggilan CAC.

“Pesakit perlu segera ke hospital jika gejala menjadi semakin teruk,” kata KKM.

Pesakit yang memerlukan bantuan boleh menghubungi CAC Call Centre 03-77239299 dari jam 8 pagi hingga 9 malam, atau CPRC Hotline 03-77239300 bermula jam 8 pagi hingga 12 tengah malam setiap hari.


Hampir setengah juta rakyat Malaysia alami simptom depresi

KUALA LUMPUR, 21 Safar 1442H, Sabtu – Hampir setengah juta rakyat di negara didapati mengalami simptom tekanan atau depresi, menurut Tinjauan Kebangsaan Kesihatan dan Morbiditi (NHMS) 2019.

Penaung Befrienders Kuala Lumpur Tan Sri Lee Lam Thye berkata kajian NHSM 2019 itu juga mendapati 424,000 kanak-kanak mengalami masalah kesihatan mental.

“Separuh daripada masalah gangguan mental mula dikesan pada usia 14 tahun dan tiga per empat daripadanya pada pertengahan usia 20-an. Oleh itu, perkara ini perlu ditangani segera,” katanya dalam satu kenyataan sempena Hari Kesihatan Mental Sedunia 2020, hari ini.

Beliau berkata pandemik COVID-19 dan Perintah Kawalan Pergerakan (PKP) turut menyebabkan tekanan emosi susulan perubahan persekitaran kerja seperti perlu bekerja dari rumah, hilang punca pendapatan dan pekerjaan serta bimbang terhadap keselamatan.

“Ada juga yang rasa ingin bunuh diri. Kementerian Kesihatan (KKM) merekodkan 465 kes cubaan bunuh diri antara Januari dan Jun tahun ini,” katanya.

Lee berkata walaupun keadaan bertambah baik dengan pelaksanaan Perintah Kawalan Pergerakan Pemulihan (PKPP), statistik Befrienders Kuala Lumpur pula menunjukkan sebaliknya apabila terdapat peningkatan panggilan diterima daripada mereka yang mengalami kesusahan dan ingin bunuh diri pada bulan Julai, Ogos dan September berbanding April, Mei dan Jun.

Justeru, beliau berkata kerajaan dan KKM perlu menyediakan peruntukan untuk kesihatan mental, yang mana dalam Bajet 2020, hanya RM344.82 juta diperuntukan untuk kesihatan mental iaitu lebih dari satu peratus daripada keseluruhan peruntukan kesihatan, lebih rendah berbanding purata 2.8 peratus di peringkat antarabangsa.

“Data dari tahun 2018 menunjukkan terdapat 410 psikiatri di negara ini dengan nisbah psikiatri kepada penduduk 1.27 per 100,000. Ini jauh lebih rendah daripada nisbah disyorkan Organisasi Kesihatan Sedunia (WHO) antara satu hingga 10,000,” katanya.

Sementara itu, Lee juga menggalakkan Kementerian Pendidikan untuk menambah aspek kesihatan mental dalam silibus pendidikan termasuk membina daya tahan, belajar pengurusan tekanan dan kemahiran menyelesaikan masalah.

Pada masa sama, beliau berkata ibu bapa juga memainkan peranan penting untuk menyediakan persekitaran yang penuh kasih sayang dan memberi semangat kepada anak-anak untuk membesar dengan selamat, sedia meluahkan perasaan dan bercakap secara terbuka mengenai kesihatan mental mereka.

“Semua boleh menyumbang kepada peningkatan kesihatan mental. Mulakan dengan amalan penjagaan diri seperti pemakanan sihat, bersenam setiap hari dan tidur yang mencukupi setiap malam,” katanya. – Bernama


Agong dukacita serangan Israel ke atas rakyat Palestin, Masjid Al-Aqsa

KUALA LUMPUR, 4 Syawal 1442H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa dukacita dan sedih atas pencerobohan serta serangan ganas tentera rejim Israel terhadap Masjid al-Aqsa dan Semenanjung Gaza.

Datuk Pengelola Bijaya Diraja Istana Negara Datuk Ahmad Fadil Shamsuddin berkata Al-Sultan Abdullah menyifatkan pencerobohan dan serangan berterusan terhadap tempat suci umat Islam yang ketiga itu dan rakyat Palestin pada hari-hari terakhir bulan Ramadan sebagai perbuatan keji dan tindakan yang amat zalim serta tidak berperikemanusiaan.

Sehubungan itu, lanjutan kepada perutusan khas Perdana Menteri Tan Sri Muhyiddin Yassin mengenai Palestin semalam, Seri Paduka menzahirkan sokongan supaya Malaysia menerajui serta bersama-sama dengan Indonesia dan Brunei untuk mengeluarkan satu kenyataan bersama mengutuk sekeras-kerasnya serangan zalim rejim zionis Israel ke atas Palestin.

“Seri Paduka Baginda turut telah menegaskan bahawa kerajaan Malaysia menyokong dan mengalu-alukan cadangan untuk persidangan tergempar Pertubuhan Persidangan Islam (OIC) diadakan bagi membincangkan isu keganasan Israel terhadap Palestin yang dijadualkan hari ini,” katanya dalam kenyataan di sini hari ini.

Dilaporkan, pencerobohan dan serangan rejim zionis Israel terhadap rakyat Palestin kali ini bermula dengan serangan di Masjid al-Aqsa sejak 7 Mei lepas diikuti serangan udara di Semenanjung Gaza sejak Isnin lalu.

Sejak itu, dilaporkan lebih 119 rakyat Palestin terkorban dan beratus-ratus lagi cedera setakat ini.

Dalam pada itu, Ahmad Fadil berkata, Yang di-Pertuan Agong turut menzahirkan harapan supaya seluruh rakyat Malaysia terus memperjuangkan prinsip keadilan dan sikap hormat-menghormati di samping menolak serta menentang sebarang bentuk keganasan dan kezaliman sesama manusia.

Berikutan itu, Al-Sultan Abdullah bertitah, rakyat Malaysia sentiasa bersolidariti bersama Palestin ke arah mencapai aspirasi negara Palestin yang merdeka dan berdaulat berdasarkan garis sempadan pra-1967, dengan Baitulmuqaddis sebagai ibu kota negara itu.

“Ini juga adalah selari dengan pendirian dan prinsip kerajaan Malaysia yang tidak berbelah bagi menyokong usaha-usaha penubuhan negara Palestin yang berdaulat dan merdeka, selaras dengan undang-undang dan inisiatif di peringkat antarabangsa,” titah Yang di-Pertuan Agong.

Seri Paduka turut menitahkan masjid dan surau serta rakyat di negara ini mengadakan solat hajat dan doa selamat selepas solat maghrib esok, bagi memohon ihsan daripada Allah SWT untuk memelihara kesejahteraan rakyat Palestin daripada niat jahat rejim Israel.

“Seri Paduka Baginda menyeru seluruh rakyat Malaysia tanpa mengira bangsa dan agama untuk bersama-sama Baginda berdoa mengikut pegangan kepercayaan masing-masing supaya rakyat Palestin dilindungi dan tanah air mereka dibebaskan daripada penjajahan dan penindasan rejim Israel,” kata Ahmad Fadil. -Bernama


Pelbagai kesulitan menanti mereka enggan divaksin

KUALA LUMPUR, 9 Rabiulawal 1443H, Sabtu – Kerajaan akan mengambil pendekatan tegas terhadap mereka yang enggan menerima vaksin, dengan ‘terus mengenakan pelbagai kesukaran’ terhadap mereka, kata Menteri Kesihatan Khairy Jamaluddin.

Bagaimanapun katanya bagi yang tidak dapat divaksin atas alasan kesihatan, mereka tidak akan menghadapi dengan apa-apa kesulitan kerana mereka akan diberikan pengecualian digital MySejahtera.

“Maaf saya katakan, kalau anda tidak mahu menerima vaksin atas pilihan sendiri, jadi kita akan buatkan hidup anda sukar, dan ia akan berterusan begitu.

“Tidak boleh makan di restoran, tidak boleh ke pusat beli-belah, dan kita juga akan keluarkan Strategi Ujian Nasional minggu depan… ada kemungkinan mereka (yang enggan mengambil vaksin) akan diminta membuat ujian mengikut kekerapan tertentu, yang biayanya perlu ditanggung sendiri. Pesanan ini adalah untuk meminta supaya anda mengambil vaksin,” katanya.

Beliau berkata demikian dalam persidangan media selepas merasmikan program 11th National Acute Myocardial Infarction Course anjuran Hospital Selayang di sini hari ini.

Sementara itu Khairy berkata individu yang memerlukan dos penggalak bagi memenuhi syarat ditetapkan negara tertentu untuk memasuki negara berkenaan, termasuk melakukan umrah, boleh membuat permohonan kepada Kementerian Kesihatan menerusi aplikasi MySejahtera, dan dos ini dijangka akan diberikan bermula bulan ini.

Bagaimanapun beliau berkata pihaknya sedang berusaha dan berbincang dengan negara-negara berkenaan agar tidak ada amalan diskriminasi vaksin.

“(Contohnya) Tidak perlulah pengunjung dari Malaysia mengambil vaksin sekali lagi untuk ke UK (United Kingdom) tanpa kuarantin.. anggaplah semua vaksin, sekurang-kurangnya yang disenarai sebagai penggunaan di masa kecemasan di bawah Pertubuhan Kesihatan Sedunia (WHO) adalah sama.

“Macam UK, mereka sedang menimbangkan permohonan kita, diharapkan mereka akan bersetuju, dan sama juga dengan Arab Saudi…tapi apa pun kita akan berikan dos penggalak itu, namun penyelesaian yang mudah dan lebih baik adalah agar tiada diskriminasi dari segi jenama vaksin,” katanya.

Sementara itu Khairy berkata beliau akan berusaha mewajibkan beberapa bangunan tertentu dilengkapi dengan alat defibrilator luaran automatik (AED).

Katanya beliau akan berbincang dengan kementerian yang berkaitan, serta kerajaan negeri dan kerajaan tempatan mengenai perkara itu kerana ia melibatkan pindaan kepada undang-undang kecil, dan menurutnya beliau juga akan membawa perkara itu ke kabinet nanti.

Tanpa menyatakan tempoh waktu yang disasarkan, katanya ia akan dimulakan di bangunan kerajaan terlebih dahulu, sebelum diikuti bangunan-bangunan lain.

“AED perlu dipamerkan (di bangunan) dan kita perlu melatih seramai mungkin, mereka yang berkebolehan untuk menjadi pihak pertama merawat kes serangan jantung secara tiba-tiba di tempat kejadian, kerana ketika ini kita lihat banyak individu yang terkena serangan jantung tidak dapat diselamatkan kerana tidak sempat dibawa ke hospital,” katanya. – Bernama


Gagal patuh penjarakan fizikal punca angka COVID-19 meningkat

KUALA LUMPUR, 11 Jamadilakhir 1442H, Ahad – Esok genaplah setahun negara dibadai pandemik COVID-19, apabila kes pertama membabitkan tiga warga China yang masuk ke Malaysia melalui Johor dari Singapura, dilaporkan pada 25 Januari 2020.

Ketika gelombang pertama, ia melibatkan majoriti kes import dan bukan rakyat Malaysia, manakala gelombang kedua jangkitan pula berlaku melibatkan penularan tempatan, dengan kes pertama COVID-19 dilaporkan pada 4 Februari 2020.

Susulan gelombang kedua, kerajaan telah melaksanakan Perintah Kawalan Pergerakan (PKP) sejak 18 Mac tahun lepas dengan prosedur operasi standard (SOP) yang ketat, dan setelah beberapa bulan apabila jangkitan menunjukkan penurunan, kerajaan mula melonggarkan sedikit SOP dengan pengenalan PKP Bersyarat (PKP) mulai 4 Mei, diikuti lebih banyak kelonggaran menerusi PKP Pemulihan (PKPP) mulai 10 Jun.

Namun akibat sedikit kealpaan sahaja, virus itu kembali mengganas untuk gelombang ketiga dan kerajaan terpaksa melaksanakan semula PKPB di kebanyakan negeri mulai Oktober lepas, dan apabila kes semakin meningkat tahun ini, kerajaan terpaksa melakukan semula PKP bermula dengan enam negeri dan kemudian di seluruh negara kecuali Sarawak.

Sehingga semalam (23 Januari), kumulatif kes dilaporkan adalah 180,455 kes dengan kes aktif 42,769, bermakna negara dijangka terus mencatatkan angka harian tinggi dan 667 kematian telah dicatatkan.

Satu hakikat yang perlu diakui, kerajaan telah melaksanakan pelbagai inisiatif, advokasi dan peraturan baharu dilaksana dalam negara dengan nasihat Kementerian Kesihatan (KKM) dan tempoh ini juga menyaksikan rakyat Malaysia hampir setiap hari dimaklumkan secara langsung perkembangan terkini COVID-19 terutama oleh Menteri Kanan (Kluster Keselamatan) Datuk Seri Ismail Sabri Yaakob dan Ketua Pengarah Kesihatan Tan Sri Dr Noor Hisham Abdullah.

Selepas setahun isu COVID-19 menjadi cabaran utama negara, bukan sahaja dalam aspek kesihatan tetapi kesannya kepada ekonomi.

Baru-baru ini semasa temu bual eksklusif dengan wartawan Pertubuhan Berita Nasional Malaysia (Bernama) Thivyamalini Ramalu di pejabat beliau, Ismail Sabri selaku menteri yang bertanggungjawab dalam isu membendung COVID-19 daripada aspek bukan kesihatan berkongsi pandangan dan pengalaman beliau tentang cabaran mengurus pandemik itu terutama dalam hal pelaksanaan SOP ketika PKP, PKPB dan PKPP.

Berikut ialah transkrip temu bual itu:-

Bernama : Wabak COVID-19 telah setahun melanda Malaysia. Sejak Mac tahun lepas kerajaan telah laksanakan PKP, diikuti PKPB dan PKP Pemulihan (PKPP). Pada awalnya usaha itu nampak berjaya mengurangkan kes namun ia kembali kritikal sehingga PKP terpaksa dilaksanakan semula. Apakah punca peningkatan jangkitan?

Ismail Sabri: Waktu itu (Mac 2020), rakyat terlalu takut dengan COVID-19. Bila kerajaan kata ‘duduk rumah jangan keluar’, hampir semua rakyat patuh dan pelanggaran prosedur operasi standard (SOP) kurang. Tapi lama kelamaan, (mungkin) rakyat rasa kehidupan ini sudah normal kerana tiada PKP dan kerajaan pun mula beri kelonggaran secara beransur-ansur.

Hampir semua sektor ekonomi dibuka malah aktiviti sosial seperti kenduri dan aktiviti sukan dibenarkan menyebabkan mungkin rakyat sudah rasa selamat daripada COVID-19. Walaupun arahan pemakaian pelitup muka dipatuhi namun aktiviti berkumpulan secara besar-besaran tetap berlaku, lebih-lebih lagi ketika Pilihan Raya Negeri (PRN) Sabah.

Penjarakan fizikal hampir tidak berlaku. Waktu itu juga salah satu punca kes meningkat di Sabah adalah kerana pendatang asing dan merebak dalam komuniti seterusnya ke Semenanjung selepas PRN tamat.

Bernama : Bagaimana kadar kepatuhan rakyat terhadap SOP PKP?

Ismail Sabri: Berdasarkan kajian yang dibuat Universiti Teknologi Mara, hampir 95 peratus rakyat patuh SOP bagi pemakaian pelitup muka. Ia bagaikan menjadi budaya baharu, bahkan di kampung sekali pun perkara itu dititikberatkan. Tetapi KKM berpendapat pelitup muka semata-mata tanpa penjarakan fizikal adalah tidak mencukupi. Kita lihat kebanyakan tempat seperti restoran contohnya, penjarakan fizikal tiada. Inilah paling bahaya.

Bernama: Ramai berpendapat kes kembali meningkat apabila pergerakan rentas negeri dibenarkan termasuk untuk melancong. Bagaimana pendapat Datuk Seri dalam hal ini?

Ismail Sabri: Mungkin ada melibatkan kes rentas negeri tapi dari segi penyumbang terbesar kes adalah pekerja asing di sektor perkilangan, dan sebab itu mereka diwajibkan membuat ujian saringan COVID-19. Keduanya ialah pekerja di tapak binaan. Jadi, kita fokus kepada permasalahan tersebut dengan menyediakan tempat tinggal kondusif untuk pekerja dan sebagainya. Bagi kes COVID-19 akibat rentas negeri, ia hanya salah satu daripada penyumbang kes dan bukan penyumbang terbesar.

Bernama: Bagaimana COVID-19 dilihat dapat mendisiplinkan rakyat selain mengadaptasi norma baharu?

Ismail Sabri: Boleh dikatakan rakyat sudah ada kesedaran, lihat sahaja di ‘mall’, kurang orang dan mereka tahu jika tiada keperluan, tidak perlu keluar rumah apatah lagi membawa anak kecil bersama.

Setakat ini, pemakaian pelitup muka nampak jelas dan kita lihat rakyat mula menukar cara hidup dengan lebih berdisiplin, contohnya seperti tunduk hormat bagi elakkan berjabat tangan atau perkara yang mengelakkan sentuhan.

Yang menjadi isunya ialah penjarakan fizikal, kerana mereka yakin (anggap) jika pakai ‘mask’ dan berdekatan antara satu sama lain adalah tidak berisiko.

Bernama : SOP penjarakan fizikal jelas sukar untuk dipatuhi dan apa tindakan pihak berwajib dalam mewujudkan kesedaran mengenainya?

Ismail Sabri: Pertamanya, kita hanya boleh ingatkan rakyat. Walaupun diingatkan oleh saya dan DG (Dr Noor Hisham) mengenai pematuhan SOP, setiap hari akan ada puluhan orang yang dikenakan tindakan akibat gagal patuh SOP. Keduanya, adalah tindakan undang-undang yang mana ia ada hukumannya tersendiri dan ketiga ialah kesedaran diri. Anggota polis ada juga berlembut dan ada budi bicara, namun kadang-kadang tiada pilihan menyebabkan rakyat dikenakan hukuman.

Bernama: Mengenai sempadan, bila jangkaan pintu masuk negara akan dibuka kepada negara luar?

Ismail Sabri: Kita tidak akan buka sempadan dengan begitu cepat kerana negara lain turut berdepan pandemik COVID-19. Walaupun baru-baru ini kerajaan bercadang untuk buka sempadan untuk beberapa negara luar melalui gelembung perjalanan zon hijau, tapi kita tangguh dulu cadangan tersebut.

Ini kerana Malaysia yang bercadang untuk membenarkan inisiatif itu tapi bagaimana pula dengan negara lain yang tidak akan benarkan orang Malaysia untuk melancong ke negara mereka? Amerika Syarikat turut mengeluarkan arahan agar rakyatnya mempertimbangkan melancong ke negara kita akibat kes COVID-19 tinggi.

Saya ingat sempadan ini paling akhir untuk dibuka kerana jika tidak, kes dari negara luar akan masuk dan menular dalam negara. Contohnya kita masih menyekat pelajar dari United Kingdom yang belajar di negara ini. Pelajar lain yang dibenarkan masuk pula melalui SOP yang ketat. – Bernama


Hanya 4 kes kematian babit individu lengkap dua dos vaksin

BANGI, 9 Muharram 1443H, Rabu – Analisis data klinikal angka kematian akibat COVID-19 menunjukkan hanya empat kematian membabitkan individu yang lengkap suntikan dos vaksin.

Ketua Pengarah Kesihatan, Tan Sri Dr Noor Hisham Abdullah berkata, ia berbanding jumlah keseluruhan kes kematian 12,993 yang dilaporkan.

“Analisis audit data klinikal terbaharu kami menunjukkan, daripada 12,993 kematian yang direkodkan, 80 kes (0.6 peratus) melibatkan individu yang menerima satu dos vaksin.

“Manakala 4 kes (0.03 peratus) melibatkan individu yang telah menerima dos penuh vaksin, ” katanya menerusi kenyataan di Twitter.

Terdahulu, data dikeluarkan Jawatankuasa Khas Jaminan Akses Bekalan Vaksin COVID-19 (JKJAV) menunjukkan sebanyak 28,837,742 dos vaksin COVID-19 diberikan setakat semalam menerusi Program Imunisasi COVID-19 Kebangsaan (PICK).

JKJAV memaklumkan jumlah yang menerima dos pertama ialah 17,437,286 orang manakala 11,400,456 orang menerima dos kedua.

Sebanyak 53.4 peratus daripada jumlah populasi negara mendapat dos pertama manakala 34.9 peratus melengkapkan dua dos suntikan vaksin COVID-19.


Pembinaan semula Jenin perlu dana AS$15.5 juta

TEBING BARAT, 19 Zulhijjah 1444H, Sabtu – Sebanyak AS$15.5 juta (RM72.3) diperlukan bagi membina semula bangunan dan jalan-jalan raya di bandar Jenin dan kem pelarian selepas pencerobohan yang dilakukan tentera pengganas Israel baru-baru ini.

Menteri Kerja Raya Palestin, Mohamed Ziara berkata, kerosakan yang disenaraikan oleh pihaknya termasuk bangunan, jalan raya, infrastruktur serta bekalan air dan rangkaian sanitasi.

Beliau menjelaskan, proses pembinaan semula termasuk pemindahan empat bangunan menelan kos sebanyak AS$1.5 juta (RM6.9), manakala kerosakan sebahagian 25 bangunan pula bernilai AS$2 juta (RM9.3 juta), kerosakan sebahagian lagi 250 unit rumah dengan kos AS$2.5 juta (RM11.6 juta) selain kerosakan kepada 150 bangunan-bangunan komersial di bandar berkenaan

Malah, kerosakan teruk pada masjid memerlukan kos baik pulih sebanyak AS$1 juta (RM4.6 juta) yang sekali gus menjadikan jumlah keseluruhan diperlukan untuk pembinaan semula sebanyak AS$12 juta.

Berhubung kerosakan jalan raya, Mohamed berkata, tentera pengganas telah melancarkan serangan menyebabkan jalan sepanjang lima kilometer menuju ke kem pelarian musnah teruk dan ia akan menelan belanja sebanyak AS$1.5 juta (RM6.9) untuk dibaiki semula.

Sementara bangunan bersebelahan yang sebahagiannya rosak juga perlu dibaik pulih.

Katanya lagi, pihak kementerian telah memulakan pelan menyelamat bagi menangani kesan pencerobohan dengan membuka jalan-jalan raya dan membersih bangunan yang runtuh supaya tidak membahayakan rakyat.

Tentera Zionis mula meninggalkan Jenin Selasa lalu selepas melancarkan operasi selama dua hari berturut-turut yang telah mengorbankan 12 orang Palestin yang tidak bersalah dan ratusan yang lain cedera.

Tambah menyedihkan, lebih 80 peratus kediaman di kawasan itu musnah kesan serangan zalim daripada tentera pengganas tersebut. – Agensi


Wanita Palestin maut ditembak tentera Israel di Tebing Barat

RAMALLAH 1 Zulkaedah 1443H, Rabu – Seorang wanita Palestin maut ditembak tentera Israel di Tebing Barat pada Rabu, lapor Agensi Anadolu, memetik kenyataan Kementerian Kesihatan.

Ghufran Harun Warasneh, ditembak di dada berhampiran kem Al-Aroub, utara Hebron.

Menurut Bulan Sabit Merah Palestin, tentera Israel menghalang pegawai perubatan untuk sampai ke tempat kejadian selama kira-kira 20 minit.

Wanita itu dimasukkan ke hospital Al-Ahly dalam “keadaan kritikal” sebelum menghembuskan nafas terakhirnya.

Tentera Israel bagaimanapun mendakwa wanita itu bersenjatakan pisau dan cuba menyerang seorang anggotanya, menyebabkan tentera bertindak melepaskan tembakan. – Bernama


PRN Johor: Pengundi muda tentukan kemenangan parti?

BANGI, 23 Jamadilakhir 1443H, Rabu – Pilihan Raya Negeri (PRN) Johor dianggap sangat penting untuk dijadikan indikator dan cerminan kepada Pilihan Raya Umum ke-15 (PRU15) nanti.

Ini kerana, buat kali pertama dalam sejarah ia membabitkan pengundi automatik berusia 18 tahun ke atas, yakni kemunculan kuasa politik golongan muda di negara ini.

Ekoran itu, timbul persoalan parti politik atau calon mana yang menjadi pilihan pengundi muda ini.

Penganalisis politik Universiti Utara Malaysia (UUM), Prof Dr Mohd Azizuddin Mohd Sani berpendapat, calon pilihan raya – golongan muda – sering cenderung untuk mengundi calon daripada kelompok rakan sebaya mereka atau calon muda.

Justeru beliau yakin, parti yang dilihat cenderung untuk mengemukakan calon baharu dan muda akan berpeluang mendapat sokongan daripada pengundi berkenaan.

“Dalam PRN Johor ini akan menyaksikan pertambahan signifikan jumlah pengundi baharu sebanyak 30 peratus, iaitu 749,731 pengundi hasil pelaksanaan Undi 18.

“Ini menjadikan jumlah keseluruhan pengundi di Johor ialah 2.5 juta berbanding 1.8 juta pengundi pada Pilihan Raya Umum ke-14 (PRU14) pada 2018.

“Ini jelas memperlihatkan cabaran kepada semua parti bertanding. Parti mana yang berjaya menarik minat pengundi muda, parti itulah yang akan memenangi PRN Johor,” katanya menulis di Berita Harian.

Dalam pada itu, beliau yakin, kemasukan pengundi muda ini akan mempengaruhi corak pengundian dan kemenangan sesuatu parti.

“Persoalan seterusnya adalah bagaimana parti politik boleh memenangi hati dan minda golongan muda ini yang rata-ratanya pengundi atas pagar dan masih tiada nilai kesetiaan kepada sesuatu parti.

“Tiga perkara utama harus dilihat iaitu isu, kaedah kempen dan calon pilihan raya.

“Apakah isu diminati golongan muda? Isu seperti peluang pendidikan dan ekonomi seperti peluang pekerjaan harus dirangka dalam manifesto parti kerana ia akan dapat menarik sokongan golongan muda,” katanya.

Selain itu, isu rasuah dan hala tuju negara juga penting kerana golongan ini mahu melihat masa depan lebih terjamin dan negara bebas rasuah.

Mohd Azizuddin berkata, bagi menarik minat mereka terhadap parti politik, kaedah kempen melalui saluran media sosial adalah sangat penting khususnya TikTok dan Instagram.

“Wacana hal ehwal semasa banyak diperdebatkan di ruangan itu,” katanya.


Hijrah: Jangan berhenti lakukan perubahan diri, sikap

BANGI, 1 Muharram 1443H, Selasa – Peristiwa hijrah bukan sekadar kisah sejarah untuk diingati tetapi merupakan satu semangat untuk melakukan perubahan ke arah lebih baik, kata Presiden Ikatan Guru-guru Muslim Malaysia (i-Guru), Ustaz Mohd Azizee Hasan.

Beliau berkata, perubahan luar dan dalam yang berpaksikan iman dan ilmu mampu mengubah peta peradaban bangsa.

Tegasnya, bangsa yang berdiri dengan asas iman dan ilmu akan membuka lembaran baharu sekali gus melakar sejarah kegemilangan.

“Kuncinya adalah satu, iaitu melakukan transformasi ilmu dan iman melalui wadah pendidikan.

“Di kala negara berdepan krisis pendemik yang juga mengesani anak-anak di sekolah, perlu pemikiran strategik dan inovatif untuk berani melakukan agenda perubahan ke arah menyelamatkan generasi dari keciciran pendidikan,” katanya dalam satu kenyataan.

Mengulas lanjut, Ustaz Mohd Azizee berkata, hijrah yang dilakukan oleh baginda Rasulullah ﷺ adalah untuk menyelamatkan generasi daripada kesempitan dunia jahiliyah kepada ke-izzahan umat berpaksikan manhaj rabbani supaya terhasil kualiti yang akan membawa kemajuan bangsa dan negara.

Transformasi ilmu dan adab ini yang menjadi asas kemakmuran bangsa serta nusa sehingga menguasai dunia selepasnya, kata beliau.

“Jangan berhenti melakukan perubahan diri, sikap, kerana di sinilah bermula sejarah kejayaan sesuatu bangsa. Ilmu tunjangnya, iman akarnya dan adab buahnya.

“Selamat Menyambut Maal Hijrah 1443H,” katanya lagi.


Saarani angkat sumpah jawatan Menteri Besar Perak ke-14

KUALA KANGSAR, 24 Rabiulakhir 1442H, Khamis  – Ahli Dewan Undangan Negeri (ADUN) Kota Tampan Datuk Saarani Mohamad mengangkat sumpah jawatan sebagai Menteri Besar Perak ke-14 di hadapan Sultan Perak, Sultan Nazrin Shah pada jam 11.20 pagi ini.

Terdahulu, Saarani, 59, menerima watikah pelantikan daripada Sultan Nazrin sebelum mengangkat sumpah di hadapan baginda pada Istiadat Kurniaan Tauliah Lantikan dan Mengangkat Sumpah Jawatan Menteri Besar Perak di Istana Iskandariah, di sini.

Selepas mengangkat sumpah jawatan sebagai Menteri Besar Perak, Saarani yang juga Pengerusi Badan Perhubungan UMNO Negeri kemudian mengangkat sumpah sebagai Ahli Dewan Negara Perak juga di hadapan Sultan Nazrin.

Beliau kemudian menandatangani surat pelantikan dengan disaksikan Hakim Utama Mahkamah Tinggi Ipoh Datuk Hisham Hashim dan Setiausaha Kerajaan negeri Datuk Suaidi Abdul Rahim.

Berangkat sama, Raja Muda Perak Raja Jaafar Raja Muda Musa dan Raja Dihilir Perak Raja Iskandar Dzulkarnain Sultan Idris Shah.

Sultan Nazrin telah memberi perkenan pelantikan Saarani berpandukan Perkara 16 Fasal 2 (a) Undang-Undang Tubuh Kerajaan Perak setelah pada timbangan baginda ADUN Kota Tampan itu boleh mendapat kepercayaan sebahagian besar Ahli Dewan Undangan Negeri (ADUN).

Pelantikan Saarani adalah susulan peletakan jawatan Datuk Seri Ahmad Faizal Azumu yang juga ADUN Chenderiang pada 5 Disember lalu, selepas beliau gagal mendapat sokongan menerusi usul ‘keyakinan majoriti ahli Dewan terhadap menteri besar’ sehari sebelum itu.

Menerusi usul itu yang dibawa oleh Datuk Abd Manap Hashim (BN-Pengkalan Baru) pada persidangan Dewan Undangan Negeri (DUN) Jumaat lalu, Ahmad Faizal hanya mendapat 10 undi sokongan berbanding 48 menentang manakala satu berkecuali. -Bernama


Rakyat Palestin semakin terancam jika baik pulih badan kehakiman Israel dilaksana

GENEVA, 20 Zulkaedah 1444H, Jumaat – Cadangan membaik pulih sistem kehakiman kerajaan Israel akan menimbulkan ancaman kepada rakyat Palestin, kata sebuah badan bebas yang ditubuhkan oleh Pertubuhan Bangsa-Bangsa Bersatu (PBB) pada Khamis.

Cadangan itu – yang akan mengekang beberapa kuasa Mahkamah Agung dan meningkatkan kawalan kerajaan ke atas pelantikan kehakiman – telah mencetuskan protes yang tidak pernah berlaku sebelum ini di Israel.

Dalam laporan setebal 56 muka surat, suruhanjaya itu berkata, undang-undang yang dicadangkan boleh meningkatkan cukai badan bukan kerajaan (NGO) pro-Palestin dan mengehadkan keupayaan mereka untuk mendokumentasikan aktiviti tentera Israel di Tebing Barat yang diduduki.

Cadangan lain oleh anggota pakatan ekstrem Perdana Menteri, Benjamin Netanyahu akan melucutkan kerakyatan minoriti Arab-Israel dan membolehkan mereka dihantar pulang sekiranya melakukan keganasan pro-Palestin, kata laporan itu.

“Perubahan yang dicadangkan itu akan merungkai ciri asas pengasingan kuasa dan semak dan imbang yang penting dalam sistem politik demokrasi.

“Pakar undang-undang telah memberi amaran bahawa ia berisiko melemahkan perlindungan hak asasi manusia, terutamanya bagi masyarakat yang paling terdedah dan tidak disenangi, termasuk warga Palestin,” katanya.

Selain itu, suruhanjaya yang ditubuhkan oleh Majlis Hak Asasi Manusia PBB pada 2021 mendapati Israel semakin menyekat hak penyokong ‘melalui gangguan, ancaman, penangkapan, soal siasat, penahanan sewenang-wenangnya, penyeksaan dan layanan yang tidak berperikemanusiaan serta merendahkan maruah.’

Suruhanjaya itu – yang menjalankan kira-kira 130 temu bual – juga mendapati pihak berkuasa di Tebing Barat dan Gaza yang diduduki telah menyasarkan aktivis hak asasi rakyat Palestin.

“Penangkapan dan penahanan aktivis Palestin oleh kedua-dua pihak berkuasa Israel dan Palestin telah diperhatikan sebagai realiti yang amat keras bagi kebanyakan aktivis Palestin,” kata laporan itu. – Agensi


ADUN DAP pertikai penukaran nama Bukit Melaka

BANGI, 29 Rejab 1443H, Khamis – Ahli Dewan Undangan Negeri (ADUN) DAP mempertikaikan keputusan kerajaan negeri Melaka menukar nama Bukit St Paul di Bandar Hilir kepada Bukit Melaka.

Pertikaian itu menyebabkan sesi jawab lisan Persidangan DUN Melaka hari ini menjadi panas ketika Leng Chau Yen (PH-Bandar Hilir) mengajukan soalan tambahan.

Chau Yen mempersoalkan keputusan kerajaan negeri itu dengan alasan ia seolah-olah mengubah sejarah dan boleh mendatangkan kekeliruan kepada pelancong.

Bagaimanapun, Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis bangkit menjawab soalan itu dan menegaskan penukaran adalah untuk mengembalikan semula nama asal bukit.

Malah, beliau berkata, tindakan itu dilihat mampu menjadi produk baharu pelancongan negeri.

“Kerana bukit itu asalnya Bukit Melaka. Tapi kita tak tukarlah pula Gereja St Paul itu jadi Gereja Melaka. Tidak, kita menghargai kesan sejarah.

“Jadi orang nak senang dahulu, dia sebut Bukit St Paul. Yang sebenarnya Gereja St Paul, bukit itu Bukit Melaka. Jadi kita memperbetulkan fakta,” katanya seperti dilapor media tempatan.

Muhammad Jailani berkata, setakat hari ini, pembetulan belum lagi menimbulkan sebarang kekeliruan kerana Gereja St Paul masih kekal dengan namanya.

“Tapi, kita kena hargai sejarah, ini sejarah kita, ini warisan negara, warisan bangsa kita.

“Kalau kita perlu kembalikan, kita kembalikan,” katanya.

Semalam, Ismaweb.net melaporkan, polemik cadangan penukaran nama Bukit St Paul berakhir apabila tempat bersejarah itu sudah dikenali dengan nama asalnya iaitu Bukit Melaka.

Ini selepas Perbadanan Muzium Melaka (PERZIM) memasang papan tanda pengenalan atau papan arah yang menamakan ianya sebagai Bukit Melaka.

Pengurus Besar PERZIM, Mohd Nasruddin Rahman berkata, ia bagi mengelak timbul kekeliruan khususnya dalam kalangan pelancong yang datang bersiar-siar di kawasan itu.


Beri kuasa kepada JPN, PPD tutup sekolah: iGuru

BANGI, 22 Safar 1442H, Sabtu – Angka jangkitan baharu COVID-19 yang kekal tiga digit sejak kebelakangan ini, nyata merunsingkan ibu bapa tentang perihal keselamatan anak-anak mereka di sekolah.

Kewujudan kes melibatkan para guru dan pelajar menambah lagi keresahan itu, sekali gus mewujudkan persepsi bahawa persekitaran sekarang tidak sesuai untuk menjalankan aktiviti pembelajaran.

Sehubungan itu, Ikatan Guru-Guru Muslim Malaysia (iGuru) mendesak, supaya kuasa sementara untuk membuka atau menutup sekolah diberikan kepada Jabatan Pendidikan Negeri (JPN) atau Pejabat Pendidikan Daerah (PPD).

Presidennya, Ustaz Mohd Azizee Hasan berkata, perkara tersebut wajar dipertimbangkan bagi mengelakkan daripada berlakunya karenah birokrasi yang boleh meningkatkan risiko jangkitan.

“Dalam hal ini iGuru mencadangkan supaya pihak KPM segera mengambil langkah proaktif untuk membendung penularan gejala tersebut.

“Kuasa sementara untuk membuka dan menutup sekolah perlu diberikan kepada pihak JPN atau PPD dengan maklumat lengkap dari pihak pengurusan sekolah berkaitan status kes.

“Ini bagi mengelakkan kerenah birokrasi dan memastikan risiko jangkitan kepada murid dapat dikurangkan di samping semua pihak patuh kepada SOP yang ditetapkan KPM,” katanya dalam kenyataan, hari ini.

Mohd Azizee berharap, langkah itu dapat menghilangkan keresahan dan kebimbangan melampau dalam kalangan ibu bapa serta warga sekolah.

Beliau berkata, dalam situasi seperti ini adalah wajar untuk KPM mengambil tindakan segera demi menjamin keselamatan bersama.

“iGuru merasa bimbang dengan peningkatan kes COVID-19 di beberapa kawasan tertentu serta melibatkan warga pendidik dan murid-murid.

“Ini akan memberikan risiko kepada warga guru dan murid-murid yang sepatutnya diutamakan keselamatan dan kesihatan mereka,” katanya.


Satu lagi hospital di Selangor rawat COVID-19 sepenuhnya

BANGI, 29 Zulkaedah 1442H, Sabtu – Sebuah lagi hospital di Selangor akan dijadikan hospital merawat pesakit COVID-19 sepenuhnya sebagai strategi mendepani kemasukan pesakit COVID-19 yang tinggi, kata Pengarah Kesihatan Negeri Selangor, Datuk Dr Sha’ari Ngadiman.

Buat masa ini, terdapat dua hospital merawat pesakit COVID-19 sepenuhnya di Selangor iaitu Hospital Ampang dan Hospital Sungai Buloh.

“Hospital itu akan kita umumkan apabila tiba masanya. Buat masa ini persiapan sedang dijalankan bagi memastikan hospital itu bersedia menerima pesakit COVID-19,” katanya kepada pemberita selepas mengiringi Menteri Besar Selangor Datuk Seri Amirudin Shari untuk Program Khidmat Masyarakat Vaksinasi Kawasan Perintah Kawalan Pergerakan Diperketatkan di Pangsapuri Sri Ayu di sini hari ini.

Dr Sha’ari berkata, kemudahan kesihatan awam di Selangor juga telah ditambah lebih banyak katil dan lebih banyak wad dibuka.

Hospital Serdang umpamanya sudah ada pertambahan 100 katil manakala di Hospital Ampang pula kira-kira 50 katil tambahan yang disediakan boleh digunakan dengan segera, katanya.

Beliau berkata, Institut Latihan Kementerian Kesihatan (KKM) di Sungai Buloh sedang dalam perancangan untuk diaktifkan semula sebagai Pusat Kuarantin dan Rawatan Berisiko Rendah COVID-19 (PKRC) yang boleh menempatkan 1,200 pesakit dalam satu-satu masa.

Mengenai kesesakan pesakit di Hospital Tengku Ampuan Rahimah (HTAR), Klang, Dr Sha’ari berkata, beberapa inisiatif telah diambil bagi mengatasi masalah berkenaan antaranya menjadikan pusat rawatan harian hospital itu sebagai tempat merawat pesakit COVID-19.

“Buat masa ini, pusat rawatan harian di HTAR tidak akan menerima pesakit bukan COVID-19 untuk tempoh tertentu. Pada minggu hadapan, akan ada tambahan 150 katil di HTAR, jadi saya yakin HTAR masih mampu menampung sekiranya ada pertambahan kes baharu COVID-19,” katanya.-  Bernama